"Расмийларнинг барча гапи ёлғон" - режиссёр отаси коронавирусдан вафот этганини хабар қилди — Sof.uz\n"Расмийларнинг барча гапи ёлғон" - режиссёр отаси коронавирусдан вафот этганини хабар қилди\n18.07 09:42 2708 Жамият\n17 июль, жума куни режиссёр Сарвар Каримов ўзининг твиттер саҳифасида отаси коронавирусдан вафот этганини маълум қилди. Отаси коронавирусга чалингач, бир ҳафта давомида уйда даволанган, "Тез ёрдам" чақирилганда, улар беморнинг иситмаси бўлмаса бормаслигини айтган.\n"Уларни ҳам тушунаман, на дориси бор, на ҳимоя воситаси. Расмий статистикага ишонманг, ўзингиз ва яқинларингизни асранг", - дея твит қолдирди Сарвар Каримов.\nШунингдек, бутун оила ҳам коронавирусга чалинган ва бу расман тасдиқланган. Оила ҳам уйда даволанишни давом эттирган. Ва ушбу пост кеча твиттерда эълон қилингач, Сарвар Каримов, акаси ва синглиси Юнусобод туманидаги Нуроний санаторийсига олиб кетилган.\nСанаторийда ҳам вазият у қадар яхши эмас. Маълум бўлишича, 8 та қават учун битта инфекционист ва иккита терапевт бор. Бошқа врачлар йўқ, аппаратлар йўқ, дея қўшимча қилди режиссёр.\n"Давлатга ишонманг. Расмийларнинг барча гапи ёлғон. Ишонч рақамларига телефон қилиб тушиб бўлмайди, тушсангиз ҳам бошқа номерни бериб юборади. Биз дадамизга бир ҳафта скорый чақиролмадик. Ахири ўпкаларига ўтиб кетиб, жонлари узилди. 63 ёшда эдилар. 10 кун аввал соппа соғ эдилар. Бу гапларни ёзишимдан мақсад - давлат ёрдамидан умидингизни узинг. Кўчага чиқманг, айниқса катталарни эҳтиёт қилинг", - дейди Сарвар Каримов.\nСарвар Каримов "Сеҳрли қалпоқча", Чингиз Айтматов асари асосида олинган "Сарвқомат дилбарим" филмлари режиссёри. Шунингдек, 2019 йил декабрда бўлиб ўтган сайловлардан олдин ижтимоий тармоқларда шов-шувларга сабаб бўлган "Қўлдан келганча партиясига овоз беринг" видеоролигини ҳам шу режиссёр суратга олган.\nкоронавирус режиссёр Сарвар Каримов\nКеча, 15:11 1124 Тиббиёт\nКеча, 12:42 64 Тиббиёт


Ўзбекистоннинг БМТдаги доимий вакили Бахтиёр Ибрагимов: Мамлакатимиз (...)\nЎзбекистоннинг БМТдаги доимий вакили Бахтиёр Ибрагимов: Мамлакатимиз халқаро ташкилот фаолиятининг барча жабҳаларида фаол иштирок этмоқда\nЯнги 2021 йил Ўзбекистоннинг ташқи сиёсий фаолияти, шу жумладан, халқаро ташкилотлар доирасидаги ҳамкорлиги учун самарали бўлиши кутилмоқда.\nБирлашган Миллатлар Ташкилоти — мамлакатимиз 1992 йил март ойида аъзо бўлган энг йирик халқаро ташкилотдир. Ўзбекистон ўтган йиллар давомида мазкур нуфузли тузилма ва унинг ихтисослашган муассасалари билан ҳамкорлик кўламини кенгайтириб келмоқда. БМТнинг Нью-Йоркдаги бош қароргоҳида мамлакатимиз ваколатхонаси фаолият олиб боради. Уни Ўзбекистоннинг БМТдаги доимий вакили, элчи Бахтиёр Ибрагимов бошқаради.\n«Дунё» АА мухбири Наргис Сайдалиева дипломат билан 2020 йил амалга оширилган ҳамкорлик натижалари ва 2021 йилдаги ўзаро алоқаларнинг асосий йўналишлари ҳақида суҳбатлашди.\n— Бахтиёр Неъматжонович, 2020 йил бутун дунё, жумладан, Ўзбекистон учун синовли келди. Бироқ мавжуд қийинчиликларга қарамасдан, ўтган йил мамлакатимиз халқаро ҳамжамият билан ҳамкорликда салмоқли самараларга эришди. Ўзбекистоннинг БМТ Инсон ҳуқуқлари бўйича кенгашига сайлангани, Ёшлар ҳуқуқлари тўғрисидаги конвенцияни қабул қилиш бўйича ва бошқа ташаббусларнинг қўллаб-қувватлангани муҳим воқеа бўлди. Ушбу натижаларга қандай эришилгани ва янги йилда кўзланган мақсадларга эришиш йўлида қандай чора-тадбирлар амалга оширилиши режалаштирилаётгани ҳақида сўзлаб берсангиз.\n— Давлатимиз раҳбари 2020 йил 29 декабрь куни Олий Мажлисга Мурожаатномасида БМТ, бошқа нуфузли халқаро ва минтақавий тузилмалар билан яқин ҳамкорликни ривожлантириш масалалари доимо диққат марказида бўлишини яна бир бор таъкидлади. Ўзбекистон томонидан олиб борилаётган очиқ, ташаббускор ва конструктив ташқи сиёсатнинг изчиллиги, шунингдек, давлат ва жамият ҳаётининг барча жабҳаларида амалга оширилаётган туб ислоҳотлар ва ўзгаришларнинг ортга қайтмаслиги ва давомийлиги халқаро майдондаги муваффақиятларимиз гаровидир.\nСўнгги тўрт йил давомида Ўзбекистоннинг БМТ ва унинг ихтисослашган тузилмалари фаолиятидаги иштироки изчиллик суръатини касб этди. Президент Шавкат Мирзиёевнинг БМТ Бош Ассамблеясининг 72 ва 75-сессияларидаги иштироки ўзаро муносабатларни ривожлантиришда тарихий босқич бўлди. Давлатимиз раҳбари халқаро ва минтақавий хавфсизликни мустаҳкамлаш, барқарор ривожланиш, эпидемия ва пандемияларга қарши биргаликда курашиш, атроф-муҳитни муҳофаза қилиш ва экологик офатларни юмшатиш, парламентлар ролини ошириш ва бошқа соҳалар бўйича муҳим ташаббусларни илгари сурди.\nБугун ўзаро ҳамкорлик кун тартиби сезиларли даражада кенгайтирилди, юқори даражадаги мунтазам мулоқот йўлга қўйилди ва давом эттирилмоқда, Ўзбекистоннинг глобал ташаббусларини амалга ошириш бўйича тизимли ишлар олиб борилмоқда.\nБМТ Бош Ассамблеяси томонидан 2016 йилдан буён Марказий Осиёда барқарор тараққиётни таъминлаш, минтақада туризмни ривожлантириш, таълим ва диний бағрикенглик тўғрисида Ўзбекистон томонидан илгари сурилган учта резолюциянинг қабул қилиниши мамлакатимиз саъй-ҳаракатларининг халқаро миқёсдаги эътирофи бўлди. Бундан ташқари, БМТ Бош котиби Антониу Гутерришнинг шахсий кўмаги туфайли Оролбўйи минтақаси учун Кўпшериклик траст фондининг фаолияти йўлга қўйилди.\n2020 йил октябрь ойида Ўзбекистоннинг БМТ Инсон ҳуқуқлари бўйича кенгашига сайлангани тарихий воқеа бўлди. Мамлакатимизнинг инсон ҳуқуқлари соҳасидаги глобал кун тартибини шакллантиришда иштирок этиш бўйича интилишини аксарият давлатлар қўллаб-қувватлади. 169 та давлат Ўзбекистон номзоди учун овоз берди - бу Осиё-Тинч океани гуруҳидаги номзод мамлакатлар орасида энг юқори натижа бўлди.\nЎзбек дипломатияси тарихидаги ушбу улкан муваффақият давлатимиз раҳбарининг сиёсий иродаси, мамлакатни тубдан янгилаш, сиёсий жиҳатдан барқарор ва иқтисодий жиҳатдан ривожланган янги Ўзбекистонни барпо этиш бўйича кенг кўламли ва серқирра дастури самарасидир. Шу билан бирга, бу Ўзбекистоннинг инсон ҳуқуқларини таъминлаш ва ҳимоя қилишнинг энг юқори стандартларини амалга оширишга қўшган муносиб ҳиссасининг дунё миқёсидаги эътирофидир.\nБиз Ёшлар ҳуқуқлари тўғрисидаги конвенцияни ишлаб чиқиш ва келишиш бўйича музокаралар жараёнини бошлаш учун фаол иш олиб бормоқдамиз. Давлатимиз раҳбари томонидан ўз вақтида илгари сурилган ушбу долзарб ташаббус БМТга аъзо давлатлар делегациялари ва халқаро экспертлар ҳамжамияти томонидан кенг қўллаб-қувватланмоқда. Жорий йил ташкилот доирасида мазкур ҳужжатни тарғиб қилиш бўйича «Дўстлар гуруҳи»ни тузишни якунлаб, концептуал қоидаларни ишлаб чиқиш йўлидаги қўшма тадбирларни бошлаймиз ҳамда бошқа аъзо давлатларни ушбу ишларга сафарбар қиламиз.\nТабиийки, Ўзбекистон қўлга киритилган ушбу маррада тўхтаб қолмайди. Балки БМТ фаолиятига янада кўпроқ ҳисса қўшиш, халқаро кун тартибидаги масалаларни ҳал қилишда унинг ихтисослашган муассасалари ва аъзо давлатлар билан яқин шерикликни мустаҳкамлашга содиқ қолади. Бирлашган Миллатлар Ташкилоти Бош Ассамблеясининг 75-сессиясида илгари сурилган ташаббуслар ва таклифлар, БМТ ва унинг ихтисослашган муассасалари билан ҳамкорликни ривожлантириш бўйича «Йўл хариталари»ни амалга ошириш бўйича изчил ишлар давом эттирилади. Бу саъй-ҳаракатлар кўп қиррали муносабатларнинг кенг кўламли масалаларини қамраб олган.\n— Ўзбекистон ва БМТ деярли барча соҳаларда яқин ҳамкорлик ўрнатган. Хусусан, ижтимоий-иқтисодий, давлат бошқаруви, экология ва бошқа йўналишларда лойиҳалар амалга оширмоқда. Доимий ваколатхонанинг ушбу жараёндаги роли ҳақида нима дея оласиз?\n— Ўзбекистон БМТ билан ҳамкорликни ҳар томонлама кенгайтириш тарафдори. Зеро мазкур ташкилот глобал хавфсизлик ва барқарорликни мустаҳкамлаш, барқарор ривожланишга кўмаклашиш, замонамизнинг энг мураккаб муаммоларини ҳал қилиш бўйича ягона универсал халқаро тузилмадир.\nБМТ ва унинг ихтисослашган муассасалари билан фаол ҳамкорлик қилиш Ўзбекистоннинг миллий манфаатларига тўла жавоб беради. Бу иқтисодиётни модернизация қилиш, озиқ-овқат ва энергия хавфсизлигини таъминлаш, ижтимоий муаммоларни ҳал қилиш, жамиятни янада демократлаштириш ва инсон ҳуқуқларини таъминлаш жараёнида ташкилотнинг улкан салоҳиятидан фойдаланиш имкониятини тақдим этади.\nЎзбекистон раҳбари томонидан БМТ билан ҳар томонлама ҳамкорликни чуқурлаштириш, уни сифат жиҳатидан янги босқичга кўтариш бўйича белгиланган вазифалар ижроси доирасида Доимий ваколатхона вазирликлар ва идоралар, шунингдек, БМТ агентликлари ва уларнинг Ўзбекистондаги ваколатхоналари билан биргаликда ташкилот билан ўзаро алоқаларни фаоллаштириш бўйича тизимли чора-тадбирларни кўрмоқда.\nБМТ агентликлари томонидан 2017-2021 йилларда Ўзбекистонни ривожлантиришнинг бешта устувор йўналишлари бўйича Ҳаракатлар стратегиясига катта қизиқиш билдирилди. Натижада БМТ Тараққиёт дастури салкам 25 миллион доллар миқдорда донорлик маблағини жалб қилишга муваффақ бўлди. Ўтган йили ушбу маблағлардан 14 миллион доллардан зиёди экология, энергетика, гендер тенглиги, адлия, муносиб меҳнат, институционал ривожланиш соҳаларида 33 та дастур ва лойиҳаларни амалга оширишга йўналтирилди.\nУшбу мувофиқлаштирилган уч томонлама қўшма саъй-ҳаракатлар жараёнида ўзаро англашув бўлмаганида бундай муҳим натижаларга эриша олмаслигимизни таъкидлашни истайман. Дипломатик ваколатхонамиз БМТ раҳбарияти ва унинг барча даражадаги ихтисослашган тузилмалари билан сиёсий мулоқотни амалга ошириб, уни ривожлантирмоқда, ушбу тузилмаларнинг Ўзбекистон вазирликлари ва идоралари билан яқин ва конструктив ҳамкорлик қилиши учун қулай шароит яратмоқда ва ёрдам бермоқда.\nДоимий ваколатхона томонидан амалга оширилаётган БМТ раҳбарияти ва аъзо давлатларни Ўзбекистонда ижтимоий-иқтисодий ривожланиш соҳасидаги кенг кўламли ислоҳотлар натижалари, Барқарор ривожланиш мақсадларига эришиш бўйича мажбуриятларнинг бажарилиши билан таништириш, шунингдек, миллий шерикларга БМТ тузилмалари қарорларининг мазмун-моҳиятини тушунтириш, шундан келиб чиқиб дастурий ва лойиҳавий фаолиятга ўзгартиришлар киритиш, ҳамкорликнинг ўзаро манфаатли йўналишларини аниқлашда кўмак бериш бўйича ишлар муҳим аҳамиятга эга.\n— Бахтиёр Неъматжонович, БМТдек энг салоҳиятли халқаро платформада Ўзбекистонга муносабат қандай, мамлакатимиз қиёфасида рўй бераётган туб ўзгаришлар, унинг ички ва ташқи сиёсати қандай қабул қилинмоқда?\n— Бугун БМТда Ўзбекистонга катта эътибор қаратилмоқда. Бу мамлакат раҳбариятининг очиқ, конструктив ва чуқур ўйланган ташқи сиёсати туфайли республиканинг халқаро миқёсдаги фаолиятининг сезиларли даражада фаоллашгани билан боғлиқ. Давлатимиз раҳбари томонидан БМТнинг юқори минбаридан илгари сурилган ташаббуслар дунё ҳамжамияти томонидан ҳар томонлама қўллаб-қувватланмоқда ва глобал тинчлик, барқарор ривожланиш ва минтақавий ҳамжиҳатликни мустаҳкамлашга муҳим амалий ҳисса қўшмоқда.\nЎзбекистоннинг БМТ доирасида минтақавий хавфсизлик, Афғонистонда тинчлик ўрнатиш ва мамлакат иқтисодиётини қайта тиклаш, экологик муаммоларни ҳал қилиш, хусусан Орол инқирози оқибатларини юмшатиш, динлараро бағрикенгликни таъминлаш ва ёшлар учун қулай шароит яратиш бўйича муҳим ташаббусларни илгари суриш бўйича мисли кўрилмаган фаолияти юқори баҳо олмоқда.\nЎзбекистоннинг терроризм ва экстремизм таҳдидларига қарши курашиш, шунингдек, замонамизнинг ушбу ҳодисалар билан боғлиқ бўлган янги муаммоларига ечим топиш бўйича саъй-ҳаракатлари ва ташаббуслари эътироф этилмоқда. БМТ экспертлари ва аъзо давлатлар делегациялари мамлакатимизнинг Сурия ва Ироқдан аёллар ва болаларни қайтариш бўйича “Меҳр” туркум операцияларини ташкил қилиш, шунингдек уларни тиббий ва ижтимоий реабилитациядан ўтказиш бўйича муваффақиятли тажрибасини катта қизиқиш билан ўрганмоқда.\nЎзбекистоннинг инсон ҳуқуқлари соҳасидаги объектив ютуқлари халқаро ҳамжамиятнинг мамлакатимиз билан ҳамкорлик қилиш, ижобий тажрибамизни ўрганиш ва тарқатишга бўлган қизиқишини оширмоқда. Инсон ҳуқуқлари бўйича Самарқанд форуми, шунингдек, «Ўзбекистон ва БМТ: Барқарор ривожланиш мақсадларига эришиш йўлидаги ҳамкорлик» ва «БМТнинг 75 йиллиги: келажакка назар» туркум глобал мунозаралар ўтказилгани Ўзбекистоннинг глобал сиёсат ҳамда инсон ҳуқуқлари соҳасидаги роли ошиб бораётганлигининг ёрқин далили бўлди.\nҲамкорликнинг янги муҳити самарасида Ўзбекистон БМТ фаолиятининг барча жабҳаларидаги жараёнларнинг фаол иштирокчисига айланди. Бу эса аъзо давлатларнинг республикамиз билан муносабатларига ижобий таъсир кўрсатмоқда.\nМамлакатимиз саъй-ҳаракатлари БМТ раҳбарияти томонидан ҳар томонлама қўллаб-қувватланмоқда. Ўзбекистон томонидан илгари сурилаётган ташаббуслар сайёрамизда тинчлик, барқарорлик ва фаровонликни мустаҳкамлашга қаратилган барқарор ривожланиш бўйича глобал мақсадларга тўлиқ мос келаётгани бунга сабаб бўлмоқда.


ЕИ ва АҚШ Беларусь ҳукуматига қарши санкциялар қўлланиши мумкинлигидан огоҳлантирди – Газета.uz\nАҚШ давлат котиби Майкл Помпео\nLotinchada 13 август 2020, 14:22 Жаҳон\nЕвропа Иттифоқи Беларусь билан муносабатларини қайтадан кўриб чиқиши кераклигини ва норозилик намойишлари қатнашчиларига нисбатан зўравонликларга алоқадор бўлган раҳбарларга нисбатан санкциялар қўллаши мумкин. Бу ҳақда Европа дипломатияси раҳбари Жозеп Боррель расмий баёнотида таъкидланади, дея хабар берди Ведомости нашри.\nБоррелнинг таъкидлашича, Европа Иттифоқи Беларусдаги президентлик сайловларини «эркин эмас ва адолатсиз» деб ҳисоблайди. Шунингдек, у Беларусь ҳукумати олдига норозилик намойишлари пайтида ҳибсга олинганларнинг барчасини озод қилишни талабини қўйди.\n«Биз Беларусь ҳукуматини барча ҳибсга олинганларни зудлик билан ва эътирозларсиз озод қилишга чақирамиз», — дея қўшимча қилди у.\nКейинроқ АҚШ давлат котиби Майкл Помпео Белорусдаги сиёсий вазият сабабли мамлакатга қарши санкциялар қўлланилиши, шунингдек, нефт етказиб беришни тўхтатиб қўйиши мумкинлигини айтди.\nМайкл Помпео ҳам бўлиб ўтган сайловларни адолатсиз деб атади.\nЭслатиб ўтамиз, 9 август куни Беларусда президентлик сайловлари бўлиб ўтди. 10 август куни сайлов натижалари эълон қилиниб, унда Александр Лукашенко 80,08% овоз тўплагани маълум қилингач, сайлов натижаларидан норози бўлганлар Минск ва бошқа шаҳар кўчаларига чиқишган.\nШунингдек, Александр Лукашенконинг асосий рақиби Светлана Тихановская (10,09%) мамлакатдан чиқиб кетишга ва Литвага кўчиб ўтишга мажбур бўлган.\nБеларусда биринчи куни (10 август) 3000 нафар, иккинчи куни (11 август) эса 2000 нафар норозилик қатнашчилари ушланган. Намойишчилардан ташқари, Беларусь хавфсизлик кучлари норозилик намойишларини ёритиб бораётган бир неча рус журналистларини ҳам ҳибсга олишган.\nСўнгги, маълумотларга кўра, 12 августга келиб намойишлар бироз тинчроқ тус олган. Кун ярмида бутун мамлакат бўйлаб зўравонликка қарши бирдамлик митинглари бўлиб ўтди, уларда оппоқ кийимлар ва қўлларида гуллар бўлган аёллар иштирок этди. Минскдаги намойишларга 200 дан ортиқ шифокорлар қўшилди, дея хабар берди TUT.by портали.\nБеларусь ички ишлар вазирлигининг маълумотларига кўра, ушбу кун давомида яна 700 киши ҳибсга олинган, дея хабар берди РИА Новости. Таъкидланишича, 9 дан 13 августгача жами 100 дан ортиқ хавфсизлик хизмати ходимлари жароҳат олган.\nЕвропа Иттифоқи мамлакатлари ТИВ раҳбарлари 14 август куни Белорусдаги вазиятни муҳокама қилишади. Белорусь Ташқи ишлар вазирлиги бу борада ғарблик шерикларига мамлакатда бўлиб ўтаётган воқеалар фонида аниқ далилларни тақдим этишга тайёрлигини билдирди.


АҚШ президенти Жорж Буш Конгрессни Ироққа 21,5 минг аскардан иборат қўшимча куч жўнатиш ҳақидаги режани маъқуллашга чақирди.\nКонгресс ва Америка халқига қилган йиллик мурожаатида Жорж Буш Ироқда мағлубиятга учраш кенг кўламли можарога туртки бўлишидан огоҳлантирди. Демократлар назоратига ўтган Конгрессда қилган чиқишида у Ироққа қўшимча қўшин юборишга қарор қилишдан аввал барча имкониятларни ўрганиб чиққанини билдирди.\n“Ватандошларим, ҳарбий қўмондонларимиз ва мен барча имкониятларни жиддий кўриб чиқдик. Алал-оқибат мен муваффақиятга умид энг кўп бўлган айни шу ҳаракат йўналишини танладим. Бу ерда ўтирганларнинг аксарияти Ироқда мағлуб бўлмаслигимиз шартлигини яхши тушунади”, - деди Ж.Буш.


Автомобилсозлар юрти янада чирой очади | "Адолат" СДП\nАсака Андижон вилоятининг ривожланган ҳудудларидан. Ўзбекистон автомобилсозлиги хақида гап борганда беихтиёр ушбу туман тилга олинади. Автомобилсозларнинг кўпчилиги шу туманда яшайди. Бу ўз ўзидан саноат билан бир вақтда ҳудудни янада обод қилиш, замонавий бинолар барпо этиш ва бир сўз билан айтганда архитектура қиёфасини тубдан ўзгартиришни талаб этади.\nПрезидентимизнинг шу йил 2 апрелдаги “Андижон вилояти Асака туманини ободонлаштириш ва архитектура қиёфасини янада яхшилаш чора-тадбирлари тўғрисида”ги қарорида айни шу мақсад кўзда тутилди. “Asaka city” турар жой мажмуасини қуриш” лойиҳасини амалга ошириш учун зарур шарт-шароитларни яратиш унинг асосини ташкил этади.\n2020 йилда туманнинг Чек маҳалла фуқаролар йиғини ҳудуди “Asaka city” замонавий кўп функцияли мажмуани барпо этиш учун 53,3 гектар ер майдони танланган. “Avtosanoat-Injiniring” МЧЖ лойиҳанинг бош режасини ишлаб чиқиш бўйича буюртмачи этиб белгиланган. Қисқа вақт ичида автомобилсозлик саноати ходимларини арзон турар жойлар билан таъминлаш мақсадида “Asaka city” мажмуасида бир қатор намунавий кўп квартирали уйларни қуриш ишлари бошланди. Албатта унинг архитектураси бугунги кун талаби даражасида бўлишлигини талаб этади.\nЭндиликда Президент қарори асосида лойиҳани амалга ошириш доирасида ана шу ҳудудда “Business city” замонавий ишбилармонлик марказлари қурилиши ҳам кўзда тутилмоқда. Бу айни вақтда Асаканинг қиёфасини тубдан ўзгартириш баробарида тадбиркорлик ва ишлаб чиқариш янада ривожланишини кўрсатади. Бунинг замирида аҳоли турмуш фаровонлигининг ўсиши ва иқтисодиётимизнинг юксалиши ётади. Бир сўз билан айтганда, автомобилсозлар юрти тез кунларда ривожланган давлатлардаги кўркам шаҳарлар каби янги қиёфага киради. Бундан асакалик кексаю ёш хурсанд.


Ўзбекистонда фосфорли органик минерал ўғитлар олишнинг янги технологияси ишлаб чиқилди\n10:51 / 10.01.2020\nЎзбекистон Фанлар академияси Умумий ва ноорганик кимё институти фосфорли ўғитлар лабораторияси мудири, академик Шафоат Намозов бошчилигида Марказий Қизилқум нокондицион фосфоритлари, чорвачилик ва паррандачилик чиқиндилари асосида тупроқ унумдорлигини оширишда ва ўсимликлардан юқори ва сифатли ҳосил олишда муҳим аҳамиятга эга бўлган органик минерал ўғитлар олишнинг янги технологияси ишлаб чиқилди.\nЎзбекистонда чорвачилик қишлоқ хўжалигининг етакчи соҳаларидан бири. Бугунги кунда Ўзбекистонда қорамолнинг умумий сони 12,7 млн., паррандалар эса 75 млн. тага етди. Бир кунда ҳосил бўладиган қорамол ва парранда гўнги жонивор оғирлигига нисбатан 6-8 фоизни ташкил этади. Умумий ҳолатда ҳар суткада 110 минг тонна қорамол ва парранда гўнги ҳосил бўлади. Бир йилда умумий ҳажми 40 млн. тоннани ташкил этади.\nФА хабарига кўра, Қизилқум фосфорит комбинатида ҳозирги кунда фосфоритларни бойитиш жараёнида ажралиб чиқаётган 15 млн. тоннадан ортиқ саноатда ишлатилмаётган паст навли фосфоритлар тўпланган. Фосфорли ўғитларнинг танқислиги шароитида бундай хом-ашёдан қишлоқ хўжалигида фойдаланиш муҳим ҳисобланади. Гўнг билан фосфорит асосида органик минерал ўғит олиш жараёнида гўнг таркибидаги органик кислоталар таъсирида фосфорит таркибидаги фосфатлар эрувчанлиги ортиб ўсимлик ўзлаштира оладиган шаклга ўтади. Ушбу усулда ўғит олинганда фақатгина гўнгнинг ўзидан ўғит олишга нисбатан физиологик фаол моддалар – гумин кислоталар, фулвокислоталар ва сувда эрувчан органик моддалар миқдори ортади, азотли ва органик бирикмаларнинг йўқолиши эса камаяди.\nТехнология органик минерал ўғит олишга мўлжалланган.\nФанлар академияси илмий-тадқиқот муассасалари тасарруфидаги таянч докторантура ва докторантурага қабул эълон қилинди\n09:59 / 13.08.2020\nАкадемик Телман Ражабов оламдан ўтди\n07:32 / 19.06.2020\n07:33 / 18.06.2020\nФанлар академияси тасарруфида Давлат ва ҳуқуқ институти ташкил этилади


Интернет устидан назорат янада кучайтирилмoқда\nИнтернет сайтларига тўсиқ қўйишни одат қилган Ўзбекистон "Интернет душмани" мақомини олиб бўлган.\nЎзбекистондаги интернет провайдерлари сунъий йўлдош орқали Интернетга уланиш имконидан маҳрум этилди.\n15 март куни Ўзбекистон қонунчилигига киритилган ўзгартишлар мамлакатдаги Интернет провайдерларининг сунъий йўлдош орқали жаҳон тармоғига уланишини расман тақиқлади.\nЎзгартишларга мувофиқ Ўзбекистон алоқа ва ахборотлаштириш агентлиги томонидан ўрнатилган қоидаларга биноан энди Интернет провайдерлари фақатгина “Ўзбектелеком” акциядорлик компаниясининг техник воситалари орқали Интернетга уланиши шарт.\nБунга қадар лицензия асосида фаолият юритаётган провайдерларнинг ўз биносида сунъий алоқа воситасини ўрнатиб, Интернетга уланиш ҳуқуқи қонунчилик билан рухсат этиларди. Бундан ташқари, провайдерлар ўз фойдаланувчиларига сунъий алоқа воситасини ўрнатиш бўйича ҳам хизмат кўрсатиши мумкин эди.\nCA-news нашрининг ёзишича, эндиликда қонунчиликнинг ана шу бандига ўзгартириш киритилган.\nТошкентдаги хусусий Интернет провайдерлардан бирининг ўзини таништирмаган ходими аслида бу ўзгартишларсиз ҳам Ўзбекистонда сунъий йўлдош ускунаси ёрдамида тўғридан-тўғри Интернетга уланиш имкони ҳеч бир провайдерга берилмаган эди, дейди.\nУнга кўра, Ўзбекистон ҳудудида Интернетга уланиш “Ўзбектелеком” акциядорлик компаниясининг мутлақ монополиясидир ва ўзбекистонлик интернет фойдаланувчилари давлатга қарашли ширкат филтридан ўтган ахборотни олади.\n- Ўзбекистонда Интернетга уланишнинг Ўзбектелеком иштирокисиз асло имкони йўқ. Бизни ҳам 1000 дан ортиқ абонентимиз бор ва биз ҳам интернетни “Ўзбектелеком”дан оламиз. Ҳозир ана шу назорат тизимини янаям кучайтиришмоқчи,- дейди Тошкентдаги Интернет хизматини кўрсатувчи корхона ходими.\nБундан мақсад, дея тахмин қилади суҳбатдошимиз Интернет фойдаланувчилар олаётган ахборотни мутлақ назорат қилиш бўлса керак.\nАхборот оқими устидан ҳозир ҳам кучли назорат бор, аммо Интернет фойдаланувчилар сони ортиб бораётгани боис мавжуд назорат тизимини кучайтириш эҳтиёжи туғилган кўринади, дея давом этади у.\n- Бизда шусиз ҳам ноқонуний сайтларга кириш йўллари беркилган. Биз бу тартибга қаттиқ амал қиламиз. Лекин ҳозир Интернет тармоғи шунақа бўлиб кетаяптики, агар абонент ҳоҳласа, исталган сайтга кириш йўлини топади. Яъни, прокси ва турли линклар орқали. Биз шунчаки Интернет етказиб берувчи провайдер бўлганимиз боис, ҳамма сайтларга тўсиқ қўя олмаймиз. Аммо, “Ўзбектелеком”да етарли техник имкониятлари бор,- дейди тошкентлик суҳбатдошимиз.\nНоқонуний сайтлар деганда Интернет провайдери порнографик сайтлар билан бир қаторда хориждаги сиёсий мазмундаги ахборот берувчи сайтларни тилга олди.\nЯқинда Ўзбекистонда бўлиб қайтган ғарблик тадқиқотчи, собиқ совет давлатларида Интернет соҳасини тадқиқ қилган Людмила Андриевская Ўзбекистонда ноқонуний деб ҳисобланган сайтларга Тошкент шаҳри ва вилоятида кириш, айниқса қийин дейди.\n- Ҳатто турли прокси-сайтлар ва линклар ҳам иш бермаганига гувоҳ бўлдим. Жумладан, Озодлик радиоси, Фарғона.ру каби агентликлар сайтларига кириш йўллар мутлақ тўсилган. Аммо, Самарқанд, Андижон, Наманган каби вилоятларда баъзида проксилар иш бериб қолганига гувоҳ бўлдим. Яъни, ўзбекистонлик Интернет фойдаланувчиларининг асосий қисми яшайдиган Тошкент шаҳри ва вилояти учун хизмат кўрсатадиган провайдерлардаги ахборот оқими вилоятдагиларга нисбатан қаттиқ назорат қилинади,- дейди Людмила Андиревская.\nУнинг ташкилоти ўтказган тадқиқотларга кўра, ҳозир Ўзбекистонда жами аҳолининг 5 фоизигина интернетдан энг камида ҳафтада бир маротаба фойдаланиб турувчилардан иборат.\nУларнинг 20 фоизи эса Тошкент шаҳри ва вилоятида истиқомат қилади.\n- Аммо, кейинги йилларда Навоий, Бухоро, Фарғона ва Андижон вилоятларида ҳам фойдаланувчилар сони секинлик билан бўлса-да ортмоқда. Яна шуниси борки, Ўзбекистонда мобил телефон орқали интернетга кириш кўпаймоқда. Яъни, кузатувларимизга кўра, ўша 5 фоиз ўзбекистонликнинг деярли ярми ҳозир мобил телефон орқали инетрентга кирмоқда,- дейди Людмила Андиревская.\nЎзбекистон қонунчилигига киритилган ўзгартишларда уяли алоқа операторлари ҳам тилга олинган.\n- Яъни, Ўзбекистонда интернет фойдаланувчилари сони ортмоқда ва бу ўсишни тўхтатиб қолишнинг имкони йўқ. Шундай экан, ҳукуматнинг тегишли идоралари ўсиб бораётган Интернет фойдаланувчилари оммасига етказиладиган ахборот оқими устидан аслида мавжуд марказлашган назоратни янада кучайтиришга уринмоқда,- дейди собиқ иттифоқ республикаларида Интернет соҳасини ўрганган тадқиқодчи Людмила Андриевская.


Қозоғистон вилоятларининг бирида жиноят ҳақида хабарни WhatsApp орқали жўнатиш имконияти яратилди\n18:03 / 09.07.2015\nҚозоғистоннинг Қустанай вилояти ҳуқуқ-тартибот идоралари ҳудудда содир этилган турли хил қонун бузилиш ҳолатларини WhatsApp ижтимоий тармоғи орқали хабар бериш имкониятни яратди. Бу ҳақда маҳаллий ички ишлар идоралари манбасига таяниб Zakon.kz нашри хабар тарқатди.\nМанбанинг ёзишича, бу турдаги мобил илова дастурли ишонч телефонини жорий қилиш Қустанай вилояти ички ишлар бўйича раҳбари Тлеген Маткеновнинг хоҳишига биноан жорий қилинган. Шунингдек, www.dvdkostanay.kz сайти орқали тезкор хабар қолдириш учун махсус хизмат ҳам жорий қилинган.\nХабарда ёзилишича, ҳозиргача бу хизмат орқали 20дан ортиқ хабарлар келиб тушган. Уларнинг асосини йўл ҳаракати қоидаларини бузиш ҳолатлари ташкил қилмоқда.


Газета Норма маслахатчи / 2016 год / № 39 / Биз яшайдиган уй\nИкки кишидан бири қоидабузарлик қилади\nШиркат раиси «Норма маслаҳатчи»нинг 22.12.2015 йилдаги 51-сони мавзувий нашрида чоп этилган «Қайта қуриш қоидалари» материалига жавобан мурожаат қилган. Ўзбошимчалик билан қуриш муаммосини газетамиз саҳифаларида кўп бор кўтарганмиз, чунки у долзарблигича қолмоқда. Таҳририятимизга келган хат ушбу мавзуга қайтишга яна бир туртки бўлди.\nЎқувчимиз фотосуратлардан ташқари уйдаги ҳолатни акс эттирувчи чизмани ҳам юборган. 80 та квартирадан 40 тасида лойиҳа ечимлари ўзгартирилган. Ахир биз сейсмик зонада яшаймиз. Кўтариб турувчи деворлари, пардеворлари ўзбошимчалик билан бузиб ташланган уй қаттиқ зилзилада тўкилиб тушмаслигига ким кафолат беради? Уй эгалари иситиш ва қайта қуриш асносида иситиш тизимига аралашиб, уни бузсалар, қишда уйни қандай қилиб иситиб бўлади?\n«Етказиб берувчи иссиқлик энергиясини уй остонасигача олиб келади, қолганига ширкат жавоб беради, – деб ёзади ХУМШ раиси. – Бироқ уйда яшовчилардан бири хоналарни бирлаштирса, бошқаси батареяларни пешайвонга олиб чиқиб, бунда қувурни 17 жойидан, асосий қувурни 30–40 жойидан ортиқча қайирса, қайси бирини тўхтата оламан, ахир ҳар бири билан ёқалашмайманку. Ҳар бир қайрилган жой ҳароратни 2 градусга пасайтиради. Учинчиси эса батареяга шланг улаб, қиш бўйи сувни канализацияга оқиздиради. Тўртинчиси батареяларни қирқиб ташлаб, уйини газ билан иситади. Бундай ўзбилармонлик оқибатида бешинчи қават умуман исимайди, квартирада темир печ ўрнатилган.\nБизнинг ХУМШ 10 йиллик фаолияти давомида ертўладаги барча коммуникацияларни алиштирди, кредит олмади, ҳеч кимдан қарзи йўқ. Қайта қуриш ишлари ўтказилмаган квартиралар қишда исиб кетади. Ўзбилармонлик қилинган уйларда эса батареялар хиёл илийди. Бунда ўзингиз айбдорсиз, марҳамат қилиб ҳаммасини аслига қайтаринг. Қишда атрофга қарасангиз, айрим истисноларни айтмаганда, ҳар бир уйнинг 3–4 жойидан иситишни кўзлаб сув оқизилган бўлади. Етказиб берувчилар учун бу ҳам катта зиён. Сўнг иситиш хизмати қимматга тушаётганлигидан нолиймиз».\nАввал ҳақини тўлаб, сўнг тикланг\nНоқонуний хатти-ҳаракатлари билан уй ичидаги иссиқлик таъминоти тизимига путур етказаётган фуқароларга нисбатан қандай таъсир чораларини кўриш мумкин? Ширкат уларга самарали таъсир қилувчи чора кўришга қодирми? Уйдаги умумий мулк (шу жумладан уй ичидаги тизимлар ва квартиралардаги асосий қувурлар) меъёрида ишлашига тўсқинлик қилиб, бошқа қўшниларга азият етказаётган фуқаролар устидан даъво аризаси ёзиб, судга мурожаат қилиш мумкин, албатта. Бироқ бу иш кўп ҳаракат, харажат, вақт талаб қилади. Миллатимизга хос хусусият туфайли кўпчилик қўшнилар билан орани бузишни истамайди.\nХУМШ Кўп квартирали уйларда иссиқлик таъминоти хизматлари кўрсатиш қоидалари (ВМнинг 15.07.2014 йилдаги 194-сон қарорига 1-илова) билан тақиқланганидек, квартиралардан сув оқизиб юборилаётгани, батареялар демонтаж қилингани, қўшимча иситиш ускунаси ўрнатилгани ва шу каби ҳолатлардан иссиқлик таъминоти ташкилотини хабардор қилиши мумкин.\nКейинги вақтда иссиқлик энергиясини етказиб берувчилар балконларда батареялар ўрнатиш ёки иситиш ускуналари билан жиҳозланган хоналарга балконларни қўшиш натижасида квартираларда қўшимча иситиладиган майдонлар юзага келгани учун истеъмолчиларнинг жавобгарлигини оширдилар. «Норма маслаҳатчи»нинг 2.08.2016 йилдаги 30-сони мавзувий нашрида чоп этилган «Бизнинг айвон эса қишда ҳам иссиқ» материалида бу ҳақда батафсил сўз юритганмиз. Бироқ аслини олганда иссиқлик энергияси етказиб берувчиларни фақат молиявий жиҳат қизиқтиради. Қўшимча майдон учун ҳақни ҳисоблаб ёзадилар, иситиш ускунасини аввалги ҳолига келтиришни эса қатъий талаб қилмайдилар. Агар бу масалага ёндашув ўзгармаса, тадбиркорлар кўп квартирали турар жой фонди учун темир печларни ишлаб чиқаришни йўлга қўйиш ҳақида ўйлаб қолишлари ҳеч гап эмас.\nШиркат таъсир кўрсатиш дастагига эга бўлди\nКвартира сотилишидан олдин иссиқлик таъминотчилари турар жойни текшириш далолатномасини тузадилар. Етказиб берувчидан ташқари, уни ХУМШ ҳам имзолайди. У ҳеч бўлмаса ушбу босқичда квартира эгаларига таъсир кўрсатиши жуда муҳим. Зеро кўпинча квартирани сотиш чоғида унинг аввалги эгаси инсофсиз иссиқлик таъминотчилари билан «келишиб олади» ва улар далолатномани имзолайдилар. Ширкатларнинг беғам раҳбарлари ҳам шу йўлни тутмасликларига кафолат йўқ. Бироқ жиддий, ҳалол, уй учун чин дилдан қайғурадиган ХУМШ раислари далолатномани имзолашдан бош тортиб, квартира ичидаги иссиқлик таъминоти тизимини лойиҳага мувофиқ тиклашни талаб этадилар.\nТекшириш далолатномасида ХУМШ имзоси бўлишини назарда тутувчи тўғридан-тўғри амал қиладиган ҳужжат йўқ. Бу эса раиснинг имзоси бўлишини талаб қилиш яхшими ёки ёмонми деган муаммони ижтимоий тармоқларда муҳокама қилишга сабаб бўлди. Бироқ қонунчиликда ушбу далолатномани ким имзолаши шартлиги белгиланмаган. Бу вазиятда қонунлардаги ўхшаш жиҳатлардан келиб чиқиш лозим. «Хусусий уй-жой мулкдорларининг ширкатлари тўғрисида»ги Қонунга мувофиқ, ХУМШ уйдаги умумий мол-мулк (шу жумладан уй ичидаги иссиқлик таъминоти тизимлари, квартира ичидаги асосий қувурлар) ҳолати учун жавоб беради. Агар улар фуқароларни ўзбошимча қайта қуриш вақтида тўхтата олмасалар, буни кейинчалик, далолатномани имзоламай қилишлари мумкин. Квартира эгаси уни сотишда муаммога тўқнаш келиши мумкин. Ҳаммадан кўра ХУМШ уй аҳлига яқин бўлади, қаерда таъмирлаш кетаётганини билади. Айни шу сабабли у текшириш далолатномасига киритилган. ХУМШ квартира эгаларини иссиқлик таъминоти тизимини аввалги ҳолатга келтиришга мажбур қилган ҳоллар кўп бўлмаса ҳам, бор. Шунинг ўзи умид бахш этади.\nО.Евтушенко уйни тутиб туриш билан боғлиқ бошқа масалаларни ҳам кўтаради. Булар уйга туташ ҳудуднинг санитария ҳолати, биринчи қаватлардаги квартираларга ўзбошимчалик билан тақаб солинган иморатлар, интернет-провайдерлар билан ўзаро муносабатлар хусусидаги муаммолардир. Хусусан, интернет-провайдерлардан бири уйнинг электр шчитига тўғридан-тўғри уланиб олгани боис доим томга чиқадилар, симлар эса осилиб ётади – унинг дастидан кун йўқ. Ширкат фрамугаларни алмаштирмоқчи, лекин ҳамма ойналар устидан йигирматалаб сим тушган – уларни қаерга қўйишларини билмаяптилар. Раис хўжаликларини тартибга келтириб олишларини талаб қилиб шикоят ёзди – улар ХУМШ устидан прокуратурага ариза бердилар. Операторлар (провайдерлар) билан уй аҳли манфаатларини ҳимояловчи ХУМШ ўртасидаги муносабатларни Телекоммуникация операторлари (провайдерлари)нинг хусусий уй-жой мулкдорларининг ширкатлари билан ўзаро ҳамкорлик қилиш тартиби тўғрисидаги низом (АВ томонидан 24.11.2015 йилда 2733-сон билан рўйхатдан ўтказилган) тартибга солади. «Норма маслаҳатчи»нинг 16.02.2016 йилдаги 7-сони мавзувий нашрида чоп этилган «Ширкат–провайдер–мижоз: мулоқотнинг бошланиши» материалида бу ҳақда батафсил сўз юритганмиз.\nуй ичидаги иситиш ва иссиқ сув таъминоти тизимларининг меъёрида ишлашига аралашиш ва уни бузишни тақиқлайди.\n(15, 87, 88-бандлар).\nКўп квартирали уйларда биноларнинг мустаҳкамлиги хавфсизлигини таъминлайдиган жойларни реконструкция қилиш, қайта режалаштириш ва қайта жиҳозлашни амалга ошириш тартиби тўғрисида низом (ШНҚ 1.04.05-06) билан белгиланишича:\nкўп квартирали уйдаги хоналарнинг мулкдорлари ўзбошимчалик билан реконструкция қилганликлари ёки уни шаҳарсозлик меъёрлари ва қоидалари, лойиҳа ҳужжатлари ва мазкур Низом талабларидан четланиб амалга оширганликлари учун Ўзбекистон Республикаси қонун ҳужжатларига мувофиқ жавобгар бўладилар;\nўзбошимчалик билан қилинган реконструкция ҳуқуқи поймол этилган шахснинг ёхуд тегишли давлат органининг даъвосига кўра суднинг ҳал қилув қарори асосида уни амалга оширган шахс томонидан ёки унинг ҳисобига аввалги ёки лозим ҳолатга келтирилиши шарт, қонун ҳужжатларида назарда тутилган ҳоллар бундан мустасно.\nЎзбошимча қурилиш қонунга зид\nҚонун ҳужжатлари турар жой конструкциясига ўзбошимча ўзгартиришлар киритишни тақиқлайди. «Агар қайта ўзгартириш доирасида бажарилган ишлар ҳажми ҳатто унчалик сезиларли бўлмаса-да, унга рухсатноманинг йўқлиги далили ҳуқуқбузарлик ҳисобланади», – дейди «Лойиҳалаш, экспертиза ва баҳолаш» ШК лойиҳасининг бош муҳандиси Рустам Шарифов.\nҚонунбузарлик ила қайта қуриш\n– Аҳоли ўз квартираларида ўзгартиришни ихтиёр этган ҳар жиҳат ваколатли органлар билан келишилиши керак. Акс ҳолда Уй-жой кодексининг 16-1 ва 24-моддаларига кўра кўп квартирали уйдаги турар жой ва яшаш учун мўлжалланмаган жой мулкдорлари маҳаллий давлат ҳокимияти органларидан тегишли рухсатнома олмасдан ўзларига қарашли жойни ўзбошимчалик билан қайта қурган ёки ўзгартирган тақдирда, қонун ҳужжатларида белгиланган тартибда жавобгар бўладилар ҳамда бу жойни ўз ҳисобларидан аввалги ҳолатига келтиришлари шарт.\nКўп ҳуқуқбузарликлар кўпинча кўзга яққол ташланади. Масалан, квартирада яшовчилар таянч деворларни бузадилар, квартирага кўчадан эшик очадилар, кириш пештоғига хоналар қурадилар, турар жой хоналари устида жакузи ўрнатадилар ва ҳоказо. Ваҳоланки, бу хатарли ғояларнинг барчаси фожиали оқибатларга олиб келиши мумкин – биз сейсмик жиҳатдан хавфли минтақада яшаймиз.\nҲар бир элемент уйни режалаштираётганда муайян босимга эга бўлади, – давом этади Рустам Султонович. – Агар унда бирор нарсани техник меъёр ва қоидаларга риоя этмасдан ўзгартирсак, конструкцияларнинг мустаҳкамлиги бузилади ва бу ҳолат уйнинг қулаб тушишига олиб келиши мумкин. Ҳозир кўпчилик европача услубга тақлид қилади: уй макони кенг бўлишини афзал кўриб, барча хоналарни битта хонага бирлаштирадилар. Айниқса эски уй-жой фондида буни махсус лойиҳасиз амалга ошириш жуда хавфли. Баъзан уй аҳлига ўзлари қилган ўзгартиришлар хавфсиздек туюлади. Масалан, пардеворни олиб ташлаб, бу қўрқинчли эмас – зеро у таянч бетон девор эмас-ку деб ўйлашади. Бироқ пардевор ҳам муайян босимга эга. Ҳатто эшик ўрнидаги аркани ҳам металл рамкалар билан мустаҳкамлаш керак. Яшовчилар эса, аксинча, уй конструкциясини оғирлаштираверадилар. Масалан, уйда гипсолит деворлар бор дейлик. У енгил қурилиш материалидир. Пардеворларни олиб ташлаб, ғишт терадилар, бу билан босимни кучайтирадилар. Шуни таъкидлаш керакки, ҳар бир ҳолат ўзига хос бўлиб, мутахассислар томонидан синчиклаб кўриб чиқишни талаб қилади.\nҚайта қуриш (реконструкция) вақтида уй аҳли Уй-жой кодексига, ШНҚ 1.04.05-06, ҚМЎ 2.08.01-05 «Турар жой бинолари»га амал қилишлари керак, уларда турар жойларни қайта қуриш пайтида нималарга рухсат берилган, нималарга йўл қўйилмаслиги, нималар тақиқланганлиги белгилаб қўйилган.\nБитимни қонуний деб ҳисоблаш мумкинми?\nҚўшнисининг ўзбошимча қайта ўзгартиришлари ҳақиқатда таҳдид солаётган уй аҳли, ширкат ушбу офатни тўхтата олишадими? Тўхтата олишади. Улар судга ариза беришлари, ушбу жараённи назорат қилувчи ваколатли органларга мурожаат қилишлари мумкин. ХУМШ учун аниқ ёзиб қўйилган регламент бўлиши керак. Қонун ҳужжатларига уни ишлаб чиқиш мумкинлигини белгилайдиган меъёр киритилган. ХУМШ тўғрисидаги Қонуннинг 15-моддаси ХУМШга кўп квартирали уйда қайта қуриш ва ўзгартиришни келишиб олиш тартибини белгилаш ҳуқуқини берган. Бироқ бунда кўп саволлар юзага келади, хусусан, ушбу тартибни ким белгилайди деган савол? ХУМШ тўғрисидаги Қонуннинг 19-моддасида белгиланишича, бу – ХУМШ аъзолари умумий йиғилишининг хос ҳуқуқи. Бироқ бунда ширкатнинг ҳуқуқлари қандай бўлади? Ушбу жараёнга у қайси босқичда киришади – бошидами ёки охирида? Эҳтимол, қайта қуриш ва ўзгартиришга рухсатнома олиш учун ҳужжатлар рўйхати ХУМШ аъзоларининг ушбу масала бўйича фикрини ифодалайдиган умумий йиғилишнинг баённомали қарори билан тўлдирилиши керакдир. Ширкат ушбу жараённи назорат қиладиган органлар билан қандай ҳамкорлик қилиши лозим? Афсуски, ушбу муҳим меъёр ишламайди, у фақат қайд этилган, ҳуқуқий жиҳатдан ишлаб чиқилмаган.\nКейинги вақтда уй аҳли турар жой ўзгартирилишини қандай қилиб қонунийлаштириш тўғрисида ўйлай бошладилар. Агар буни қилишмаса, эртами-кечми кўчмас мулк объекти билан боғлиқ операциялар: сотиш, ҳадя қилиш, васият қилиш, айирбошлаш, жойни турар жойдан нотурар жойга ўтказиш ва аксинча қилиш пайтида тўсиқлар вужудга келиши мумкин. Зеро турар жойдаги барча конструктив ўзгартиришлар битимни расмийлаштириш чоғида тақдим этиладиган квартира режасида қайд этилиши, туман ер ресурслари ва давлат кадастри бўлими (БТИ) маълумотномаси билан тасдиқланиши керак. Квартирани инспектор текширмагунча маълумотнома олиб бўлмайди. У вазиятни кадастр ишининг асл нусхаси билан солиштиради. Агар ўзгартириш ўтказилган бўлса, инспектор иш очиши, уни судга бериши керак, бу ҳол жарима тўлаш ёки ўзгаришларни лойиҳага мувофиқ қайтариб тиклаш талаби билан якун топади.\nБироқ амалда кўпчилик ҳолларда ўзбошимча ўзгартириш турар жой режасида акс эттирилмаган бўлади. Квартирада йўл қўйилган ўзгартиришларни ўз ҳолига қайтариб тиклаш (бундай мисоллар тўғрисида амалда ахборот мавжуд эмас) меъёр эмас, балки қоидалардан истисно холос. Кўпинча масала белгиланган талабларни четлаб ўтиб ҳал этилади. Натижада бундай квартира янги яшовчилар учун муаммога айланади. Квартира хариди чоғида ҳушёр харидор ўзгартиришлар режада қайд этилмаганлигига эътибор қаратиши мумкин. Квартирани сотиб олиб, у келгусида турар жойни тиклаш харажатларига дуч келади. Бу ҳолат нархни тушириш, харидорлар сони камайишида акс этиши мумкин. Шундай савол туғилади: ҳужжатларда турар жойни ўзбошимчалик билан ўзгартиришлар акс этмаган битимни қонуний деб ҳисоблаш мумкинми?\nЎзгартиришни қачон қонунлаштирган маъқул: уни ўтказгунгачами ёки ундан кейинми? Агар ўзбошимча қайта қурилган квартира сотиб олинса, нима қилиш керак? Уни қонунлаштириш керакми ёки сотишгача кутиш лозимми?\n«Албатта, квартирани ўзгартиришга рухсатномани кейинга қолдирмасдан дарҳол расмийлаштирган яхши, – деб тушунтиради Рустам Шарифов. – Хизматлар нархи, жарималар миқдори ошиши мумкин, бошқа ҳолатлар ўзгариб қолади. Иккала ҳолда ҳам амалга ошириладиган хатти-ҳаракатлар аслини олганда бир хил.\nКвартирада ўзгартиришлар қилиб бўлингандан кейин қонунлаштириш вариантини кўриб чиқамиз.\nЛицензияга эга бўлган лойиҳа ташкилотига қилиб бўлинган ўзгартиришни қонунлаштириш тўғрисидаги ариза билан мурожаат қилиш лозим. Аризага турар жойга эгалик ҳуқуқини белгилайдиган ҳужжатлар, квартира режаси, паспорт нусхаси, унда яшовчилар сони тўғрисида маълумотномани илова қилиш керак.\nЛойиҳа ташкилоти ходимлари квартирани кўздан кечирадилар ва қилинган ишларнинг техник ва санитария меъёрларига мувофиқлиги хусусида хулоса чиқарадилар. Агар ўзгартириш юзаки (косметик) бўлса ва кишиларнинг ҳаёти, саломатлиги учун таҳдид туғдирмаса, қайтариб тиклаш талаб қилинмаслиги мумкин – бунда мулкдор жарима билан қутулади. Агар қатъий конструктив ўзгартиришлар қилинган бўлса, мутахассисларнинг хулосасига асосан ҳаммасини лойиҳага мувофиқ аввалги ҳолатга келтириш лозим.\nКўздан кечириш натижалари бўйича лойиҳа ташкилоти туман архитектори, туман ҳокими билан келишув ўтказади, ҳоким уни тиклашга рухсатнома беради.\nКвартира мулкдори лойиҳа ташкилотига турар жойни қайтариб тиклаш бўйича лойиҳага буюртма беради.\nТурар жой эгаси ўз кучлари билан ёки пудратчи ёрдамида ўзгартиришларни қайтариб тиклайди. Лойиҳа ташкилоти ишларнинг бажарилиши устидан муаллифлик назоратини ўтказади. Улар якунланганидан кейин бажарилган ишларнинг лойиҳа ҳужжатларига мувофиқлиги тўғрисида далолатнома тузилади.\nАгар сўз бирламчи ўзгартириш тўғрисида борса, у якунланганидан кейин мулкдор квартира режасига ўзгартиришлар киритиш учун БТИга мурожаат қилиши керак.\nАна шу механизм ваколатли органларнинг рухсатисиз жой режасини ўзгартиришга йўл қўйган нотурар жой мулкдорларига ҳам татбиқ этилади.\nТурли идораларга югурмаслик учун уй аҳли ўзгартиришни умумийлаштириш бўйича хизматларнинг ҳаммасини лицензияга эга бўлган лойиҳа ташкилотига буюртиришлари мумкин. Шу жумладан бизнинг «Лойиҳалаш, экспертиза ва баҳолаш» ШКга ҳам, у уй-жой-фуқаролик ва ишлаб чиқариш мақсадидаги бинолар, иншоотлар қурилиши, реконструкция қилиниши ва мукаммал таъмирланишига лойиҳа-смета ҳужжатларини ишлаб чиқиш билан шуғулланади.\nХУМШни банкрот қилса бўладими?\nТошкентнинг Мирзо Улуғбек тумани маҳалла қўмитасида бир неча ХУМШ аъзоларини бошқарувчи компания (БК)ни ёқлашга ундадилар. БК директори, ҳокимлик ва маҳалла вакиллари бор кучлари билан йиғилганларни бундай келишувнинг афзалликларига ишонтирмоқчи бўлишди: «Шартнома тузасиз, хизматларни буюртирасиз – шунда ҳамма ташвишлардан халос бўласиз». Бинобарин яқин орада Ҳамид Олимжон майдонидаги барча баланд қаватли уйларни БК бошқаради деб қўшимча қилдилар.\nБу чақирувлар аҳолига унчалик таъсир кўрсатмади шекилли, ҳар ҳолда баъзилар иккиланиб қолишди, бошқалар бепарво бўлди, ғазабланганлар ҳам топилди: «Бизга сизнинг БК керак эмас!» Фақат битта кўп қаватли уйда яшовчилар хурсанд бўлишди: «Биз эса ёқлаймиз!». Бироқ уй хўжалигини БК ёрдамида бошқаришнинг афзал томонларини англамаганликлари учун эмас, азбаройи уларнинг қўл-оёқларини боғлаб турган бир талай муаммолардан халос бўлиш истагида шундай дейишди. «Мана шу бош оғриғини энди бошқарувчилар ҳал қилаверишсин!» – хурсанд бўлишди улар.\nУларнинг ширкатидаги вазият жуда ёмон эди. Ширкатнинг боши суддан чиқмасди. Ҳисобрақамда пул йўқ. Суднинг етказиб берувчиларга 30 млн сўм тўлаш кераклиги ҳақидаги ҳал қилув қарорлари ярим йилдан бери низолашиб келинарди. Нотурар жой мулкдори билан боғлиқ муаммолар тугуни кўп йиллардан бери ечилмай келарди. Ушбу мулкдор кўп йиллардан бери бадаллар тўламас, ширкатдан бир неча миллион сўм қарздор эди, уй ичидаги коммуникацияларга ноқонуний тарзда уланиб олганди. Бунинг устига, ХУМШнинг бадал тўлаш бўйича талабига жавобан барча инстанцияларга шикоятларни ёғдирарди. Суднинг унга доир ҳал қилув қарорлари бажарилмас эди.\nАна шу ХУМШ раиси ўз лавозимидан қандай қилиб халос бўлишни билолмай юрарди. Бош оғриғини БК зиммасига юклаш мумкинлигидан хурсанд бўлди. Бинобарин, компанияда кўп қаватли уй-жойларга хизмат кўрсатиш тажрибаси бор-йўқлиги, хизматлар қанча туриши, улкан кредиторлик қарзига эга бўлган ширкат уларни тўлай олиш-олмаслиги масаласи ҳеч кимни қизиқтирмасди. Хайриятки, учрашувга кутилмаганда келиб қолган бошқарув аъзоси шу масалани кўтариб қолди. Жўяли саволга БК директори чўрт кесиб жавоб берди: «Ҳеч қўрқинчли жойи йўқ, биз сизни... банкрот қиламиз. Қарзлар бўлмайди, ишни «оқ варақ»дан бошлаймиз...». Бу гап уй аҳлининг кўнглини кўтариб юборди ва айни вақтда ХУМШ аъзоларининг ҳам, ташвиқот компанияси ташаббускорларининг ҳам бутунлай ҳуқуқий саводсиз эканликларини намойиш этди.\nАхир ўз ихтиёрини биринчи дуч келган БКга топширишга тайёр турган ХУМШ аъзолари ҳатто ўз пулларини кимга топшираётганларини ўйлаб ҳам кўрмадилар. Улар яқиндагина тасодифий кишилар лифтларга хизмат кўрсатганлик учун уч баравар пул ундирганлигини унутдилар. Мукаммал таъмирлаш учун олинган кредит аслини олганда кейин ном-нишонсиз йўқолган ташкилот томонидан сифатсиз бажарилган ишлар туфайли ҳавога учирилган. Яна эски ҳаммом, эски тос...\nХУМШни тугатиш учун ўта жиддий вазият юзага келган бўлиши керак. ХУМШнинг пойтахт уюшмасидан бизга хабар беришларича, ширкатлар фаолиятининг тажрибасида бу жуда кам учрайди ва кўпинча суд тартибида бўлади. Агар тўлов тўламаганларнинг бирортаси ширкатни тугатиш – бу йиллар давомида йиғилиб қолган мажбурий бадаллар бўйича қарздорликдан ёки салмоқли кредиторлик қарзидан қутулишнинг осон йўли деб ўйласа катта хато қилади. ХУМШнинг Тахминий устави 13.7-бандида ширкатни тугатиш учун асослар юзага келган тақдирда ХУМШ аъзолари таркибидаги тугатиш комиссияси тузилиши, у барча кредиторлар билан ҳисоб-китобларни амалга ошириши ва ширкатни рўйхатдан ўтказган органни хабардор қилиши лозимлиги назарда тутилган.\nХУМШ бошқаруви аъзосининг маълум қилишича, йиғилиш ўтказилганидан кейин икки-уч кун ўтгач ҳокимликда ҳам, маҳалла қўмитасида ҳам унга БК директорининг фамилияси, ҳатто аҳолини унга тарғиб қилишган компания номининг ўзини айта олишмаган.\nАлбатта, кўп квартирали турар жой фондини бошқаришда бошқарувчи компанияга катта аҳамият берилади. Бироқ бунда ширкат турли хил қаллобликларнинг қурбонига ҳам айланиб қолмаслиги керак. Ўз уйларига қай тарзда хизмат кўрсатилиши кераклиги тўғрисидаги сўнгги қарорни ХУМШ аъзолари чиқаришлари керак. Умумий мол-мулкни бошқаришни тижорат тузилмаларига юклашга ҳеч кимнинг ҳаққи йўқ. Умуман олганда, қонунчиликка биноан бошқарувчи компанияни ширкат танлов асосида танлаши лозим. Маҳалла ва ҳокимлик профессионал БК ёрдамида уйга хизмат кўрсатишнинг афзалликларини тушунтиришда катта роль ўйнашлари мумкин. Бироқ бу қатъий маъмуриятчиликка айланиб кетмаслиги жуда муҳим. ХУМШ бошқаруви ва аъзолари бошқарувчи компанияларни танлашда янада кўпроқ мулоҳазали бўлишлари керак. Бунда улар ўз ҳуқуқ ва мажбуриятларини ҳам билишлари шарт.\nТўлайликми ёки йўқми?\n3 йил давомида «Евгения Коммунал» ширкатимиз умуман ишламади. 2015 йил охирида уй аҳли 2013–2015 йиллардаги давр учун коммунал хизматлар ҳақини тўлаш кераклиги, акс ҳолда қарз суд тартибида ундирилиши ҳақида билдиришнома олдилар. Бир неча ой аввал эса уй эшигида худди шу огоҳлантириш билан қарздорларнинг рўйхати пайдо бўлди.\nУй аҳлининг кўпчилиги бунга эътибор бермади, чунки илгари кимга тўлашни билмаётган эдик. Ҳозир эса катта миқдордаги қарз юзага келган. Қўшнимнинг айтишича, бизга янги ХУМШ раиси тайинланибди, буни унинг ўзи айтибди. Лекин уни ким ва қачон тайинлагани маълум эмас.\nБилишимча, ХУМШ ишини ташкил этиш ҳақидаги низомга кўра раис уйда яшовчиларнинг умумий йиғилишида сайланади, яшовчилар билан жамоа ёки якка тартибдаги шартнома, жорий йилга смета тузилади. Буларнинг ҳеч бири қилинмаган. Ўша пайтдан буён 8 ой ўтди, бироқ шу пайтгача раис уй аҳли билан бирон марта расман учрашмади, ишлар режасини муҳокама қилмади, ваҳоланки бу унинг зиммасидаги мажбуриятдир.\nАйни шу киши раис бўлишига қарши эмасмиз (зеро ушбу серғалва лавозимни эгалламоқчи бўлганлар кўп эмас), қарзни тўлашдан ҳам бош тортмаяпмиз – кўпчилик уни тўлаб ҳам бўлди. Бизга нотаниш бўлган киши ўрнимизга барча қарорларни қабул қилишини истамаяпмиз. Ширкат деярли фаолият юритмаган 3 йил учун қарзни тўлашни талаб қилиши қанчалик тўғри? Раиснинг тайинлангани қонунийми? Пулларимиз нимага сарфланаяпти? Қонун ҳужжатларига мувофиқ қандай иш тутишимиз кераклигини тушунтириб берсангиз.\n– Аввало хатолар устида ишлаймиз. Уй аҳли ширкатга коммунал хизматлар ҳақини эмас, умумий мулкни тутиб туришга ойлик бадалларни тўлайдилар. ХУМШ ишини ташкил этиш ҳақида низом деган ҳужжат мавжуд эмас. Ширкат ўз фаолиятида қўллайдиган асосий ҳужжатлар Уй-жой кодекси, ХУМШ тўғрисидаги Қонун, Хусусий уй-жой мулкдорлари ширкатининг намунавий устави (ВМнинг 30.05.2006 йилдаги 100-сон қарорига 1-илова) ҳисобланади. Ширкат хусусий уй-жой мулкдорлари билан жамоа ёки якка тартибдаги шартномаларни тузмайди. Қонун ҳужжатларида фақат яшаш учун мўлжалланмаган жойларнинг мулкдорлари билан шартномалар тузилиши назарда тутилган (ХУМШ тўғрисидаги Қонуннинг 6-моддаси). ХУМШ ва унинг аъзолари ўртасидаги умумий мол-мулкни сақлаш билан боғлиқ ўзаро муносабатлар ХУМШ тўғрисидаги қонун ҳамда ширкат аъзолари умумий йиғилишининг қарорлари билан тартибга солинади (ХУМШ тўғрисидаги Қонуннинг 30-моддаси).\n3 йил давомида ХУМШ «умуман» ва «деярли» ишламагани кишини таажжубга солади. «Умуман» дегани буткул ишламади дегани. «Деярли» дегани эса кам ишлаганидан далолат беради. Яъни ҳали ундан умид бор. Шу сабабли раисга даъво билдиришдан олдин 3 йил давомида ширкат бирон-бир иш қилган-қилмаганини аниқлаб олиш зарур. Бунинг учун тафтиш комиссияси ушбу даврдаги ХУМШ фаолиятини текшириб, унинг натижаларига кўра бу давр учун бадалларни тўлаш ёки тўламаслик ҳақида хулоса чиқариши керак.\nТафтишчилар навбатдан ташқари умумий йиғилиш чақирилишини талаб қилишга ҳақлилар, унда текширув натижаларини тақдим этадилар, ХУМШ аъзолари эса кўпчилик овоз билан улар бўйича қарор қабул қилишлари керак. Ширкат аъзолари ҳам раис ёки бошқарув муайян даврда қилинган ишлар ҳақида ҳисобот беришини талаб қилиб навбатдан ташқари умумий йиғилишни чақириш ташаббуси билан чиқишлари мумкин. Бунинг учун улар ХУМШда камида 10% овозга эга бўлишлари керак (ХУМШ тўғрисидаги Қонуннинг 20-моддаси).\nБироқ бу вазиятда уйда яшовчиларга ҳам савол туғилади. Агар ширкат тугатилмаган, уй аҳли ХУМШ таркибидан чиқиши ҳақида умумий йиғилишнинг қарори чиқарилмаган бўлса, демак, у юридик жиҳатдан фаолият юритувчи ширкат ҳисобланган, турар жой мулкдорлари унинг аъзоси деб ҳисобланишда давом этганлар. Ҳаммасини тақдир измига ташлаб, 3 йил давомида уйга кимдир хизмат кўрсатиши ҳақида ҳеч ким қайғурмаганлигида ким айбдор? Раис бўлмаган бўлса – йиғилиш ўтказиб, уни сайлаш керак эди. Бу ишлар қилинмаса бегона кишилар пайдо бўлади. Бу йиллар давомида ХУМШнинг кредиторлик қарзи ошиб боргани аниқ. Агар ширкат аъзолари шунча йил бадал тўламаган бўлсалар, муддати ўтган кредитлар ҳам тўпланиб қолган. Энди уларни ким тўлаши керак?\nХУМШ тўғрисидаги Қонуннинг 26-моддасига мувофиқ, ХУМШ бошқаруви раиси умумий йиғилиш томонидан ширкат аъзолари орасидан сайланади. Яъни у сизга қўшни бўлиши, ХУМШга бирлашган уйлардан бирида яшаши керак. Ижрочи директорни эса бошқарув тайинлайди, бироқ уни ҳам умумий йиғилиш тасдиқлайди.\nБошқарув раиси ва бошқарувчи (ижрочи директор) ХУМШ аъзоларининг ҳуқуқлари ва қонуний манфаатларига риоя этмаган тақдирда, маҳаллий давлат ҳокимияти органининг бошқарув раисини чақириб олиш ҳамда бошқарувчини (ижрочи директорни) лавозимидан озод қилиш тўғрисидаги таклифларини, шунингдек ана шу лавозимларга номзодлар бўйича тавсияларини кўриб чиқиш умумий йиғилишнинг ваколатларига киришини ХУМШ аъзолари билишлари керак (ХУМШ тўғрисидаги Қонуннинг 19-моддаси).\n1 октябрдан янги тарифлар белгиланади:\n иссиқ сув ва иситиш тизимига\nАҳоли учун иссиқ сув таъминотига янги тариф ҳисобга олиш асбоби мавжудлигида бир кубометр сув киши бошига бир ойда 3 736,92 сўмни (ҳозир – 3 459,9 сўм) ва ҳисоблагичсиз ҳақ тўлаганда 14 593,56 сўмни (ҳозир – 13 511,73 сўм) (умумий душхоналари бўлган ётоқхоналарда – киши бошига 10 856,2 сўм, ҳозир – 10 051,42 сўм) ташкил этади.\nМарказий иситишга тариф иситиш майдонининг бир квадрат метри учун 1 169,7 сўмдан 1 263,35 сўмга оширилади.\nҲисоблагич мавжуд бўлганда 10 кубометр табиий газ нархи ҳозирги 2 260 сўм ўрнига 2 461,2 сўмни ташкил қилади.\nҲисоблагич мавжуд бўлмаганда овқат тайёрлаш ва иссиқ сув таъминоти учун фойдаланиладиган 10 кубометр газ учун 4 225,9 сўм (ҳозир – 3 908,3 сўм), иситиш учун эса – 1 973,7 сўм (ҳозир – 1 812,5 сўм) тўлашга тўғри келади.\n совуқ сувга\nАҳоли учун бир кубометр водопровод сувининг қиймати 170 сўмдан 180 сўмга (1,5 коэффициенти – 270 сўм билан) оширилади, канализация хизматлари ҳақи эса илгари белгиланган 110 сўм ўрнига 115 сўм бўлади.\nХусусий сектор уйларида бир кубометр сув тарифи канализацияли уйларда 280 сўмдан 295 сўмга, канализациясиз уйларда эса 170 сўмдан 180 сўмга оширилди.\n электр энергиясига\nАҳолига бериладиган 1 кВт-соат электр энергиясининг қиймати 182 сўмдан 191 сўмга; электр плиталари билан жиҳозланган турар жойлар аҳолиси учун 91 сўмдан 95,5 сўмга оширилди.\nМанба: «Вечерний Ташкент»\n14.09.2016 йилдаги 193 (13 256)-сон.\nМавзувий сонни махсус мухбиримиз Ирина Гребенюк олиб боради. Муаллиф олган суратлар.


Халқаро валюта жамғармаси: Ўзбекистон ўзини халқаро иқтисодиёт таҳдидларидан асраб қолди\n09:46 / 14.05.2015 4164\nЎзбекистон жаҳон бозорларидаги мураккаб шароитларда иқтисодиётни яхши назорат қилиб бормоқда. Бу ҳақда Халқаро валюта жамғармасининг мамлакатдаги миссияси якунларига кўра ҳисоботда баён қилинди.\nЯқин Шарқ ва Марказий Осиё мамлакатлари департаменти маслаҳатчиси Рожа ал-Марзуқий бошчилигидаги миссия Ўзбекистонда 29 апрелдан 12 майга қадар ХВЖ келишувлари 4-моддасига биноан консультатив фаолият юритди. Ушбу фаолият якунларига кўра Ўзбекистон иқтисодиётига умумий баҳо берилган ҳисобот эълон қилинди.\n“Ўзбекистон иқтисодиёти Европа ва Россияда иқтисодий фаолликнинг сусайиши, нефть нархининг тушиши билан боғлиқ бўлган ташқи вазиятнинг қийинлашиб бориши шароитида барқарорликни сақлаб турмоқда”, – деб таъкидланади ҳужжатда.\nТаъкидланишича, 2015 йилнинг биринчи чорагида ялпи ички маҳсулот ҳажми 7.5 фоизга ошган. Инфляция ҳисобот даврида 11 фоиздан 9 фоизга тушган.\nҲисоботда қайд қилинишича, давлат инвестициялари ҳажмининг катталиги ва газ экспортини Россиядан Хитойга йўналтириш стратегияси мамлакат иқтисодиётини бошқа давлатларда кузатилаётган секинлашувдан сақлаб турмоқда.


Гуманитар фалокат: Грециядаги энг катта қочоқлар лагери ёниб кетди\n10 Сентябрь 2020 11:12\nMILITENA. Kazinform – Грециянинг Лесбос оролидаги қочоқлар лагери ёниб кетди. Бу ҳакда Kazinform BBCга асосланиб хабар беради.\nЖабрланганлар ҳақида маълумот йўқ, аммо баъзи муҳожирлар ҳиддан заҳарланган. Дастлаб 3 минг кишига мўлжалланган лагерда 13 мингга яқин одам яшаган. Бу 70 мамлакатдан келган муҳожирлардир, уларнинг аксарияти афғонлар. Аввалроқ Греция Бош вазири Кириакос Мицотакис қочоқларни айблаганди.\nУнинг сўзларига кўра, улар 35 муҳожирга коронавирус ташхиси қўйилгандан кейин тажовуз намойиш этишган. Расмийларнинг таъкидлашича, вирус юқтирган мигрантларнинг деярли барчаси карантиндан қочишга урингани учун ҳибсга олинган.\nЁнғин содир бўлганидан кейин қочоқларга лагерни тарк этишга рухсат берилди, аммо полиция қўшни аҳоли пунктларига кирмаслиги учун йўлларни тўсиб қўйган. Минглаб одамлар бошпанасиз қолди. Ҳокимият улар учун вақтинча бошпана изламоқда. Германия ташқи ишлар вазири Хайко Маас ҳодисани гуманитар фалокат деб атади ва қочқинларни қабул қилишга тайёр бўлган Европа Иттифоқи мамлакатларига тарқатиш зарурлигини таъкидлади. Бирлашган Миллатлар Ташкилотининг Қочоқлар бўйича Олий Комиссарлиги (Қочоқлар бўйича Олий Комиссарлиги) идораси қочоқлар ва маҳаллий аҳоли ўртасидаги зиддиятлар кучайганидан хабардорлигини айтмоқда. «Биз барчани хотиржам бўлишга ва вақтинча эчим топилмагунча лагердаги барчани ўз жойларида сақлашга чақирамиз», - дейилади баёнотда.\nОролнинг ўт ўчириш бошқармаси бошлиғи Константинос Теофилопулоснинг айтишича, ёнғинлар сешанбадан чоршанбага ўтар кечаси бирданига учта жойда содир бўлган.\nУнинг айтишича, муҳожирлар ўт ўчирувчиларни ёнғинни ўчиришга тўсқинлик қилишди. Ёнғин чоршанба куни эрталаб ўчирилди.


РЎЗА ТУТМАСЛИКНИ МУБОҲ ҚИЛУВЧИ УЗРЛАР — KUKALDOSH.UZ\n19.05.2018 / - Мақолалар\nРЎЗА ТУТМАСЛИКНИ МУБОҲ ҚИЛУВЧИ УЗРЛАР\nРўза тутмасликни мубоҳ қилувчи узрлар қуйидагилардир:\n1. Сафар. (яъни, муқимликни ният қилмаган мусофир)\n2. Касаллик. Яъни, рўзани ўта машаққат билан тутадиган бўлса, ёки касали уни ҳалокатга олиб борадиган бўлса, ёки рўза тутса касали зиёдалашиб кетса, ёки рўза тутса касалининг тузалиши кечикадиган бўлса, бундай касаллик рўза тутмасликка узр бўла олади. Аммо рўза тутиши унга зарар қилмайдиган касаллик бўлса, касали унга рўза тутмасликка узр бўла олмайди. Масалан: тиш оғриги кабилар.\n3. Ҳомиладорлик ёки эмизиклилик. Бунда рўза тутиш аёлнинг ўзига ёки эмаётган болага ёки эмизаётган онага хавфли бўлиши шарт қилинган. Агар рўза ҳомиладорга ёки эмаётган болага ёки эмизаётган онага хавфли бўлмаса, ҳомиладорлик ва эмизиклилик рўза тутмаслик учун узр бўла олмайди.\n4. Ўта қарилик.\n5. Рўза тутганидан сўнг қаттиқ очликни ёки чанқоқни ҳис қилса ва очлик ва чанқоқлик сабабли ҳалок бўлиши ёки ақли кетиши ёки баъзи аъзоларига талофат етиши хавфи бўлса, булар унга оғиз очишлик учун узр бўла олади. Агар ҳалок бўлиш хавфи бўлса, унга рўза тутиши мумкин бўлмайди.\n6. Мажбурланиш. Ўлим ёки бирорта аъзосига талофат етказилиши билан таҳдид қилинган шахсга рўзани очиш узр ҳисобланади.\n7. Машаққатли касб соҳиблари. Масалан: нонвой, темирчи каби касб соҳиблари. Бунда уларга рўзани очишга рухсат бўлиши учун касбни тўхтатса кун кечира олмайдиган даражага тушиб қолишидир. Шунда ҳам улар тонгда саҳарлик қилишади ва агар меҳнати давомида қаттиқ чанқаш ёки очлик сабабли зарар хавфи бўлса, рўзани очиш уларга узр бўлади.\nУзр сабабли рўзани очганлар ҳам куннинг қолган қисмида емоқ-ичмоқдан сақланиб туриши лозим бўлади.\nБуларнинг барчасига қазо тутиб бериш вожиб бўлади. Фақатгина тузалиши умид қилинмаган беморлар ва ўта қари кишилар фидя беришади. Агар улар ҳам кейин рўзага қодир бўлиб қолсалар, фидя берган бўлсаларда рўзанинг қазосини тутиб беришади.\nҲайз ва нифосли аёлларга рўза тутиш мумкин эмас. Улар ҳам покланганидан сўнг қазосини тутиб беришади.\nЁш бола ва мусулмон бўлмаган кишилар шариатимизнинг ҳукмларига мукаллаф эмаслар. Лекин ёш болалар ҳам рўза тутсалар, уларга нафл рўзанинг савоби берилади. Ёшлигидан одатланиб, оз-оздан рўза тутиб боришса, балоғатга етган пайтда рўза тутишга қийналмайдилар.\nРАСУЛУЛЛОҲ СОЛЛАЛОҲУ АЛАЙҲИ ВАСАЛЛАМГА ЭНГ ЯҚИН БАНДА\n7 саволга 7 жавоб: Намозга боғлиқ саволлар\nНима учун “Саҳиҳи Бухорий” айнан ният ҳақидаги ҳадис билан бошланган?


Говард Шульц – “Starbucks” феномени — Teletype\nГовард Шульц – “Starbucks” феномени\nЎрта ёш авлод вакилларига яхши маълумки, 1990 йилларда Америка Қўшма Штатларида айнан “Starbucks” (Starbaks) қаҳва истеъмолини миллий маданият даражасига олиб чиққан эди. Бироқ компания ривожининг сабабчиси, бош директори ва илҳомбахш бошқарувчиси бўлган Говард Шульц (инг. — Howard Schultz) ҳақида кўпчилик билмаса керак. У Италия «қаҳвахона маданияти»ни океанорти мамлакатига олиб кириб, уни оммавий истеъмолга мослаштирди. Даставвал тўртта дўкондан иборат бўлган тармоқни Шимолий Америкадаги қаҳва чакана савдоси билан шуғулланадиган етакчи тармоққа айлантирди.\nШульц 1953 йили Бруклинда туғилган. Унинг онаси қабулхонада котиба бўлиб ишларди, отаси эса турли оғир ишларда меҳнат қилган. Оиланинг ойлик маоши камлиги боис тиббий суғурта ёки шунга ўхшаш имтиёзларга эга бўлишмаган. Говард 7 ёшга кирганида, отаси тўпиғини синдириб олиб, ҳайдовчиликдан бўшатилади. Кейинчалик оилада иқтисодий аҳвол жуда ёмонлашади, айрим пайтлари ҳатто егулик учун ҳам пул топилмай қолади. Бундай танглик ёш Говардда руҳан кучли бўлиб, ўз келажаги учун курашишига туртки берди.\nЯхши ҳаёт яратишга қарор қилган Говард бор диққат-эътиборини ўқишга йўналтиради. 1975 йилга келиб бизнес соҳасида бакалавр даражасини олган Шульц дарҳол “Xerox” корпорациясининг савдо ва маркетинг бўлимида ишлай бошлади. Кўп ўтмай у уй жиҳозлари билан савдо қилувчи “Hammerplast” компаниясига таклиф қилиниб, маркетинг ишлари бўйича етакчи мутахассисларидан бирига айланади.\n“Hammerplast”да ишлаётган пайт Говард Сиетлдаги “Starbucks” номли кичик компания жуда кўп миқдорда Эспрессо машиналарини сотиб олаётганини пайқаб қолади. У бунга қизиқиб, текширув учун Сиетлга учиб келади ва тўртта “Starbucks” дўкони фаолияти билан танишади. Дастлаб 1971 йилда ташкил этилган “Starbucks” янги қовурилган қаҳва доначалари, чой, зираворлар ва қаҳва тайёрлаш аксессуарларини сотиш билан шуғулланар эди.\n“Starbucks”нинг эгалари Жеральд Болдуин ва Гордон Боукер Шульцнинг ғайрати ва маркетинг кўникмаларидан таъсирланиб, уни компанияга таклиф қилишади. Чунки уларнинг ишбилармонлик бўйича билимлари нисбатан кам эди ва Говард орқали улар янги даражага чиқиш мумкинлигини англашган эди. Қисман эгалик қилиш ҳуқуқини ўз ичига олган таклифни Шульц 1982 йили “Starbucks”нинг маркетинг ва чакана операциялар бошлиғи сифатидаги фаолиятини бошлайди.\nБир йилдан сўнг Италиядаги таътили давомида, унинг ўзи таъкидлаганидек, «кўзлари очилади». У Миланнинг эспрессо-барларидан бирида ўтирган пайтида кўплаб италияликларнинг ижтимоий ҳаётида қаҳва муҳим роль ўйнашини тушуниб етади. Қаҳвахона танишлар билан куннинг ҳар қандай вақтида учрашиб, суҳбат қуриш ва вақтни чоғ ўтказиш учун маълум бир ҳудуднинг асосий нуқтаси эди. Буни кўрган Шульц ўзига “Сиэтлда ҳам шундай қаҳвахона очсак нима бўлади?” — дея савол беради.\nСиэтлга қайтган Говард “Starbucks” эгаларига ўз фикрларини айтади. Бироқ Болдуин ва Боукер ташаббускорни қўллаб-қувватлашмайди ва савдо дўконларидан бирини қаҳвахонага айлантиришдан бош тортишади.\nШульц қаршиликка рўбарў келганини сезиб “Starbucks”ни тарк этади ва 1986 йилда ўзининг “II Giornale” (итал. – кундалик) деб номланганэспрессо-барини очади. Тез орада унинг қаҳвахонаси шуҳрат қозонади. Тақдир тақозосини қарангки, бир неча йилдан кейин Болдуин ва Боукер ўз савдо нуқталарини сотишмоқчи эканлигини эшитган Говард тезда инвесторларни тўплаб, “Starbucks”ни 3,8 миллион АҚШ долларига сотиб олади ва ўзининг эспрессо-барини ҳам унинг таркибига қўшади.\nБош директор курсисига ўтиргач, Шульц хаёлидаги концепцияларни “Starbucks” компаниясига татбиқ эта бошлади. 1 доллар нархдаги асосий ичимликдан ташқари эспрессо, капучино, кафе-латте, музли қаҳва ва бошқа шу каби экзотик қаҳва ичимликлар билан ассортиментни кенгайтирди. Шунингдек, у ўз мижозлари ҳар бир финжон қаҳвадан баҳраманд бўлишлари учун тоза, қулай ва яхши ёритилган муҳитни яратишга интилди.\nБироқ Шульц томонидан киритилган энг радикал ўзгариш — бу компаниянинг ўз ходимларига нисбатан муносабатнинг яхшиланишидир. У дўстона ва самарали хизмат сотув ҳажмини ошириши мумкинлигига ишонч ҳосил қилган ҳолда малакали ходимларни тайёрлаш учун махсус ўқув дастурини яратди. “Inc.” журналига берган интервьюсида Шульц «Яхши хизмат кўрсатиш – ўзига хос санъат. Ҳисоблагич ортидаги ишга ҳам профессионаллик билан ёндашиш керак», дейди. Кейинчалик тўлиқ ва ярим иш кунлик ходимларни қўллаб-қувватлаш учун тиббий хизмат кўрсатиш, шунингдек, компания акцияларини қўлга киритиш каби имкониятларни ҳам бера бошлади.\nГовард Шульц мисолида кўришимиз мумкинки, қўйилган ҳар бир кичик қадам катта ўзгаришлар томон чорлайди. Имкониятлардан ўз вақтида ва тез фойдаланиб қолиш ҳам бизнес юритишда стратегик аҳамиятга эга. Унинг амалга оширган ишлари натижасида “Starbucks” 1990 йиллар мобайнида мисли кўрилмаган ўсишга эришди. Бунда қаҳвахоналар сони 1994 йилда 425 тага, 1998 йилда 2200 тага етди. Пандемияга қадар эса дунёнинг 75 та мамлакатида фаолият юритган “Starbucks” нуқталари 24 мингдан зиёд эди.


Заргарлик буюмларини яширинча олиб ўтишга уриниш фош этилди - zarnews.uz\nАмалдаги тартибларга кўра, жисмоний шахслар томонидан 65 грамгача оғирликдаги қимматбаҳо металл ва қимматбаҳо тошлардан ясалган заргарлик буюмларини божсиз олиб киришга рухсат этилган.\nЙўловчиларнинг ҳуқуқий саводхонлигини ошириш, уларни қонунчиликдан хабардор қилиш мақсадида “Жарпета” чегара божхона постининг кириш ва чиқиш залларига меъёрий ҳужжатлар акс эттирилган пештахталар ўрнатилган.\nПештахталарда фуқаролар ўзлари билан олиб ўтиши мумкин бўлган товар ва моддий бойликлар меъёрлари ҳамда валюта қимматликлари тўғрисида барча маълумотлар ўзбек, тожик ва рус тилларида акс эттирилган.\nЛекин шунга қарамасдан, гўёки, яқинларига “совға” деган важ ва баҳоналар билан тилла ва заргарлик буюмларини белгиланган нормалардан кўпроқ яшириб олиб киришга уринаётганлар ҳамон учраб турибди.\nХусусан, “Жарпета” чегара божхона постига қўшни давлатдан кириб келган фуқаро Қ.Г. божхона назорати зонасидан ўтиш вақтида ўзини тутиши божхоначиларнинг эътиборини тортади.\nНатижада, ушбу шахс белгиланган тартибда шахсий кўрикдан ўтказилганида унинг кийимлари орасидан, умумий қиймати 33 миллион сўмлик, оғирлиги 113 грамм бўлган 21 дона заргарлик буюмлари яширилганлиги аниқланди.


Йигитали Мамажонов: “Фарзандларимни бошқа ота тарбиялаётганини кузатиш оғир” » Скачать музыку и песни бесплатно в mp3 самая новая музыка\nГлавная - Новости - Йигитали Мамажонов: “Фарзандларимни бошқа ота тарбиялаётганини кузатиш оғир”\nЙигитали Мамажонов кутилмаганда ўзбек шоу-бизнеси ва кино оламига кириб келди-ю, машҳурликка эришиши ҳам худди шундай тезлашиб кетди. Бировлар буни унинг клип ва кинолардаги маҳоратли ижросидан деб билса, бошқалар унинг шахсий ҳаётидаги воқеалар сабаб, дея талқин этишди. Лекин нима бўлганда ҳам, бугун Йигиталининг ўзбек санъатида ўз ўрни бор. У маҳоратли ижроси билан кўп минглаб мухлислар кўнглини забт этди. Ёш ва серқирра ижодкор бугун “Даракчи” меҳмони! У билан ижод ва шахсий ҳаётидаги ўзгаришлар ҳақида суҳбатлашдик.\n— Хитойлик бир аллома “Йўлингдан адашган бўлсанг, ҳаммасини бошидан бошла. Шунда тўғри йўлни топиб оласан”, деган экан. Бу фикрга муносабатингиз?\n— (Ўйланиб) “Кимсиз ва аслида нималар қилишингиз керак?” деб сўрардим. Сўнгги вақтларда шу ҳақида кўп ўйлаяпман. Лекин жавобини ҳали ўзим билмайман.


Архивы Фарғонада | KITAB.UZ\nСпектакль тамом: “Фарғонада кислород концентраторлари ишлаб чиқарилди” дея хабар қилинган эди…\nIn: Кислород концентраторлари, спектакль, Ўзбекистон, Фарғона\n15 сентябрь куни Фарғона вилоят ҳокимлиги расмий сайтида “ФАРҒОНАДА КИСЛОРОД КОНЦЕНТРАТОРИ ИШЛАБ ЧИҚАРИЛМОҚДА»¸ деган суратли хабар эълон қилинди. Муаллифи “Фарғона вилоят ҳокимлиги Ахборот хизмати” деб ëзилган расмий хабарга кўра¸ “Қўқон” эркин иқтисодий зонасининг 3-цехида пандемия даврида ҳаëт-мамот масаласига айланган кислород концентраторлари ишлаб чиқариш бошланган. Бу жараëндан бевосита хабардор маҳаллий мулозим ваБатафсил ўқинг\nФарғонада рулда ухлаб қолган “Спарк” ҳайдовчиси “Камаз” тагига кириб кетди. Даҳшатли ҳалокатдан енгил машинадагилар омон қолишмади (фото)\nЖорий йилнинг 6 сентябрь куни соат 06:00 ларда, Фарғона вилояти, Олтиариқ тумани, Хамза МФЙ ҳудудидан ўтган 4Р-148Б автомобиль йўлининг 5-километрида ҳайдовчи, 1991 йилда туғилган С.Ф. “Спарк” русумли автомобилда ҳаракатланаётиб, бошқарув вақтида ухлаб қолиб, қарама-қарши йўналишга ўтиб кетиб, қаршисидан келаётган ҳайдовчи, 2001 йилда туғилган Б.Б. бошқарувидаги “Камаз-53212” русумли юк автомобили биланБатафсил ўқинг\nФарғонада 2 қоп бодом ва бир телефон учун фуқарони дўппослаган уюшган гуруҳ қўлга олинди\nАйтилишича, Қува тумани Ўзбекистон кўчасига 2020 йилнинг 27 август куни соат 03:40 да «Matiz» русумли автомашинада келган номаълум шахслар 18 ёшли Х.Т.нинг жағ соҳасига мушти билан уриб, жами нархи 2 миллион сўм бўлган 2 қоп бодом ва «Samsung Galaxy A20» русумли телефонини олиб, ҳодиса жойидан яширинган. Мазкур ҳолат юзасидан ҚуваБатафсил ўқинг\nФарғонада «права»си йўқ 19 ёшли йигит экскаваторда бир инсоннинг бошига етди (фото)\nҲайдовчилик гувоҳномаси бўлмаган йигит экскаваторда пиёдани уриб юборди. Бу ҳақда ИИВ ЙҲХББ Ахборот хизмати хабар қилмоқда. Жорий йилнинг 3 сентябрь куни соат 11:05 ларда, Фарғона вилояти, Қўштепа тумани ҳудудидан ўтган 4Р-127 “Марғилон-Сойбўйи-Мингбулоқ” автомобиль йўлининг 10-километрида ҳайдовчи, 2001 йилда туғилган, ҳайдовчилик гувоҳномаси бўлмаган А.Ж. “HYUNDAI” русумли экскаваторни бошқараётиб, йўлнинг чап томониданБатафсил ўқинг\nФарғонада чақалоғини сотаётган она қўлга олинди\nЖАМИЯТ Ўзбекистон Республикаси ИИВ ҳузуридаги Тергов департаменти хабар беришича, 1 сентябрь куни ИИБ ва Миллий гвардия ходимлари томонид… Манба: Darakchi.Uz\nФарғонада Соғлиқни сақлаш бошқармаси раҳбари ўзгарди\nIn: Соғлиқни сақлаш вазирлиги, Ўзбекистон\nФарғонада Соғлиқни сақлаш бошқармаси ўзгарди. Бу ҳақда ССВ матбуот хизмати хабар бермоқда. Маълум бўлишича, Фарғона вилояти Соғлиқни сақлаш бошқармаси бошлиғи Одилжон Умаров бошқа ишга ўтаётганлиги сабабли вазифасидан озод этилган ва унинг ўрнига Ҳусан Мамажонов вилоят соғлиқни сақлаш бошқарма бошлиғи бўлди. Маълумот ўрнида, Ҳусан Мамажонов шу кунга қадар Фарғона шаҳар тиббиётБатафсил ўқинг\nФарғонада Damas ва мотоцикл тўқнашди. 1 киши ҳалок бўлди\nЖорий йилнинг 17 август куни фуқаро Э.Х. бошқарувидаги Damas русумли автомашинасини Фарғона вилояти Тошлоқ туманининг Яккатут МФЙ ҳудудида бошқариб кетаётган бўлган. Фарғона вилояти ИИБ ахборот хизмати хабарига кўра, у қарама-қарши йўналишда ҳаракатланиб келаётган А.Т. бошқарувидаги “Иж” русумли мотоцикл билан тўқнашиши оқибатида мотоцикл ҳайдовчиси А.Т. тан жароҳати олиб, шифохонада вафот этган. МазкурБатафсил ўқинг\nРеспубликамиз божхоначилари кучли таъсир қилувчи дори воситаларининг ноқонуний муомаласига доир божхона қоидабузарликларини ҳам фош қилишди, дея хабар берди Давлат Божхона қўмитаси Ахборот хизмати. Фарғона шаҳрида ўтказилган яна бир тезкор тадбир давомида эса фуқаро А.Анинг ноқонуний хатти-ҳаракатлари фош этилди. “Нексия” русумли автотранспорт воситасида ҳаракатланаётган ушбу шахс божхоначиларнинг кузатуви остига тушганини сезибБатафсил ўқинг\nФарғонада нураб бораётган уйларга Кенгаш раиси “тиргак” бўла оладими?\nФарғона вилоятининг Данғара тумани Данғара шаҳарчаси Истиқлол мавзесидаги 8 ва 11 уйларда яшовчиларнинг аксарияти якка-ёлғиз ва ишсиз. Уларда ўз рўзғоридан орттириб, уй ташқи фасад қисмини таъмирлаш учун имконият етарли эмас. Шу сабабданми, уй йиллар давомида хароб аҳволга келиб қолган, дейилади Ўзбекистон “Адолат” СДП Фарғона вилоят Кенгаши матбуот котиби Камола ПОЛВОНОВАБатафсил ўқинг


Соғлом умуртқа поғонаси – қоматингиз кўркидир / Янгиликлар, фикрлар, воқеалар | Ўзбекистон\n10 декабрь 2019 1131 0\nХалқимизда «қадди қомати – ғоздек» деган нақл бежиз ишлатилмайди. Албатта, одамнинг кўрки - гавдани тик тутиши ва тўғри юришидир. Бу жараёнда тана оғирлиги умуртқа поғонасидан оёқларга ўтказилади. Ўз навбатида ушбу ҳолатда умуртқа поғонаси муҳим роль ўйнайди. Сиз умуртқа поғонамиз қандай тузилишга эга ва қандай функциялар бажариши ҳақида ўйлаб кўрганмисиз?\nУмуртқа поғонаси – одам скелетининг асосий қисми. Умуртқа поғонаси орқа мияни ҳам таъсирлардан ҳимоя қилади. Умуртқа поғонаси аҳамиятига кўра қатор қисмларга бўлинади. Одамнинг умуртқа поғонаси бўйин, кўкрак, бел, думғаза ва дум суяклари умуртқаларнинг устма–уст қўшилувидан ташкил топади. Умуртқа поғонаси шу умуртқа таналарининг орасида жойлашган тоғай дисклар ҳисобига узаяди.\nУмуртқалар бир бирига уланиб бориши натижасида умуртқа канали ҳосил бўлиб, унда орқа мия ётади. Одам умуртқа поғонаси кишининг тик юришига мослашган бўлиб, пастга қараб кенгайиб боради. Умуртқа поғонасининг бўйин, бел, кўкрак ва думғаза қисмларида физиологик букилмалар бор. Бўйин ва бел қисмидаги букилмалар лордоз (физиологик лордоз), кўкрак ва думғаза қисмидаги букилмалар кифоз (физиологик кифоз) деб аталади. Бўйин ва бел қисмлари олдинга, кўкрак ва думғаза қисмлари орқага қараб букилган бўлади.\nБу букилмалар бола бошини мустақил кўтариб туриши, ўтира бошлаши ва тик юришидан бошлаб шаклланади. Умуртқа поғонасининг бўйин ва бел қисми кўп, кўкрак қисми кам ҳаракатланади. Кишининг қадди-қомати умуртқа поғонаси бойламлари, мускулларининг ҳолатига боғлиқ. Умуртқа поғонаси умуртқа каналида ётган орқа мияни эзилишдан, чўзилишдан сақлайди, гавдани тик тутади, кўкрак, қорин ва чаноқ бўшлиқларини ҳосил қилиш ва бошқаларда иштирок этади.\nҚадди-қоматнинг ўзгариши ва умуртқа поғонаси касалликлари – умуртқанинг силжиши, диск протрузияси, умуртқалар аро чурра – етарлича кўп учрайдиган, лекин даволаса бўладиган хасталиклардир. Умуртқа – инсон танасини ушлаб турадиган асосдир. Аммо, у худди пружинадек жуда харакатчан, бу эса бизга фаол ҳаракатланиш, тана вазиятини ўзгартириш каби имкониятларни беради.\nУмуртқа поғонаси фаолиятининг бузилиши (масалан, кад-коматнинг ўзгариши, умуртқаларнинг силжиши) умуртқалар аро чурра, остеохондроз, радикулит каби жиддий касалликларга сабаб бўлиши мумкин. Умуртқа поғонаси турли ҳил йўналишларда ҳаракатланиши мумкин. Шу ҳаракатланиш қийинлашса, умуртқанинг турли ҳил касалликлари келиб чикади. Буларни олдини олиш мумкин. Кад-қоматингиздаги ўзгаришларга йўл қўймай, вақтида умуртқадаги оғриққа эътиборлироқ бўлиб, жисмоний фаол ва соғлом ҳаёт тарзи кечиришга одатланинг. Шу сабабли бу касалликларни олдини олиш учун умуртқа мушаклари ва бойламларини жисмоний машқлар билан қувватлантириш лозим.\nШу сабабли биз умуртқа поғонамизнинг тузилишидан келиб чиққан ҳолда, доимо жисмоний ҳаракатда бўлишимиз, оғир юк кўтармаслик, нотўғри ҳаракат қилмаслик ва турли инфекцион касалликлардан сақланишимиз даркор.\nТошПТИ одам анатомияси кафедраси ассистенти Иброхимова Л. И.\nТошПТИ талабаси З.Нажимова\nAnhor журналисти яқинда президентга кўрсатилган маҳаллада бўлди ва унда қандай ўзгаришлар юз берганини кўриб чиқди\n29 апрель 2021 131 0\nGOLDEN HOUSE DEVELOPMENT МЖЧнинг бош директори Даврон Файзиматов Юнус Ражабий маҳалла аҳолиси масс-медиада жойлаштирган очиқ хатига изоҳ берди\n16 апрель 2021 126 0\nБош режа орқали ривожланиш стратегиясининг йўқлиги шаҳар маъмуриятига худди қассоблар сингари Тошкентнинг “мазали” бўлакларини сотиш йўли билан инвестициялар жалб этиш учун шаҳар муҳитининг қўлда бошқарилишига олиб келмоқда\n10 февраль 2021 189 0\nҲайвонот боғининг эгаси жониворларни тақдим этаётган пайтда берган тилхатда улар эмланмагани ва санация қилинмагани кўрсатилган\n24 декабрь 2020 220 0\n15 июнь 202115:34 0\n15 июнь 202112:31 0\n14 июнь 202120:51 0


Qalampir.uz - Фотожамланма: Тарихда ҳам тўйларга ақлбовар қилмас ҳаражатлар қилинган\n20:01, 05.05.2018 Бу қизиқ\nТарихдаги энг ҳашаматли тўй базмлари\nБугунги кунда бой ва машҳур одамлар бир дунё пул эвазига тантанали тўй маросимларини уюштиришни яхши кўрадилар. Эътиборлиси шуки, дабдабали тўйлар доим ўтказилган. Аммо, авваллари бу каби тўйлар қироллик оилаларида уюштирилган.\nҲозир замоннинг зайли билан қироллик оилалари ортиқча ҳаражат ва исрофгарчилик деб, камхарж тўй базмлари ўтказишга чақирмоқда.\nҚуйида биз тарихдаги энг дабдабали ва қиммат 7 та тўй базми билан танишамиз:\n1. Йорк герцогиняси Маргарита ва Карл “жасур”\n1468 йил 3 июль куни Фландрия графлигининг Дамма шаҳрида (Белгия) Маргарита ва Карлнинг тўйлари, Брюггеда эса, никоҳ маросими бўлиб ўтган. Маросимга ёшлар тантанали тарзда кириб келганлар ва базм ўн кун давом этган.\nБрюггега тўй либосларии, зеб-зийнат буюмлари, декоратив гиламлар, мебель ва бошқа муҳим нарсаларни ясатиш учун бутун Фландриядан энг моҳир усталар тўпланган. Бургундия герцоги ҳам энг сара буюмларни ясатишда зиқналик қилмаган.\n2. Ҳадича Ужахова ва Саид Гуцериев\n2016 йил 26 март куни Москвада Россиянинг янги тарихидаги энг ҳашамдор тўй маросими бўлиб ўтган.\nРоссиялик олигарх Михаил Гуцериев ўз ўғли Саидни уйлантирган. Базм “Сафиса” ресторанида бўлиб ўтган, унга 600 киши таклиф қилинган.\nТўйда рус ва жаҳон эстрада юлдузлари меҳмонлар вақтини чоғ ўтиши учун хизмат қилган.\nМаросим маликаси 20 ёшли Ҳадича Францияда тайёрлаган оқ либосда кийган, унинг бошини қимматбаҳо тошлар билан безатилган тож безаб турган. Келинлик либосининг ўзи ҳам қимматбаҳо тошлар билан безатилган бўлиб, либоснинг оғирлиги 25 килограммга етган.\n3. Шаҳзода Чарльз ва малика Диана\nУэльс шаҳзодаси Чарльз ва леди Диана Фрэнсис Спенсерларнинг тўйи 1981 йил 29 июль куни Лондондаги Муқаддас Павло соборида бўлиб ўтган. У ерга 3500га яқин одам йиғилган.\nУларнинг тўйи “афсонавий тўй”, “аср тўйи” деб аталган. Маросимни телевизор орқали тахминан 750 миллион одам томоша қилган. Никоҳдан сўнг, ёшлар 120 кишига мўлжалланган тўй дастурхони ёзилган Букингем саройига йўл олганлар.\nБу тўй Британия тарихидаги энг қиммат тўй бўлиб, унга ғазнадан 2 миллион 859 минг фунт стерлинг сарфланган.\n4. Шайх Муҳаммад ибн Зайд ва малика Саломи\nМуҳаммад ва малика Саломининг тўйлари 1981 йил бўлиб ўтган. Етти кун давом этган базмга 100 миллион доллар сарфланган.\nМаросим ўтказилиши учун махсус 20 минг кишилик стадион қурилган. Ёшлар отда Амирликнинг барча шаҳарларини айланиб ўз мамлакатлари фуқароларига совғалар тарқатишган.\nКуёв бўлажак хотинига совғалар олиб бориш учун 20 та туя сотиб олган.\n5. Шаҳзода Артур ва арагонлик Катерина\nКатерина 15 ёшида 11 ёшли касал тахт вориси Уэльс шаҳзодаси Артурга турмушга чиққан.\nТўй маросими ўз вақти учун ҳашаматли бўлган. Лондондаги Муқаддас Павло соболридан унча узоқ бўлмаган жойда фавворадан вино отилиб турган.\nБайрам мусобақалар, рицарлик кўриклари билан биргаликда бир ҳафта давом этган.\n6. Мария Антуанетта ва Людовик XVI\n1770 йил 19 апрель куни Австрия маликаси Мария ва Франция дофини (тахт вориси) нинг тўйлари бўлиб ўтган. Ҳозир тўй ҳаражатларини ҳисоблашнинг имкони йўқ.\nМария Францияга 57 та файтон арава ҳамроҳлигида келган. Уларни халқ сайллар ва оммавий байрамлар билан кузатиб борган.\n7. Шаҳзода Абдул Малик ва малика Даянгку Робиатул Адавия\nБрунейнинг бўлажак султони шаҳзода Абдул Малик ва унинг севгилиси 22 ёшли дастурчи Даянгку Робиятул Адавиянинг муҳташам тўйлари ҳатто Британия тахт вориси Чарльзнинг тўйидан ҳам ҳашаматли бўлган.\nБруней шаҳзодаси ва унинг севгилисининг тўй либослари тоза олтиндан тикилган, келиннинг гулдастаси эса, қимматбаҳо тошлардан тайёрланган.\nКристиан Лабутен ясаган келинлик туфлиси бриллиантлар билан безатилган.\n13:05, 07.10.2018 6 604\n15:24, 06.10.2018 42 006\n10:35, 27.09.2018 4 338\n19:45, 21.09.2018 12 670\n16:26, 05.09.2018 20 423


30 май 2020, Тошкент вақти: 14:19\nЎзбекистон президенти Шавкат Мирзиëев 9 феврал куни ўтган селектор йиғилишида ИИВ Транспортдаги ички ишлар бошқармаси бошлиғи Рамзиддин Ғаффоров¸ Андижон вилоят ички ишлар бошқармаси бошлиғи Дилшод Бобожонов ва Тошкент вилоят ички ишлар бошқармаси бошлиғи Азиз Бобохўжаевларни ишдан бўшатди.\nЎзбекистон телеканалида ëйинланган маълумотда бу мулозимлар "ўз иш фаолиятлари давомида жиддий хато ва нуқсонларга йўл қўйгани" учун ишдан олингани таъкидланган.\nБу мулозимларнинг кейинги тақдири ва уларнинг ўрнига ким тайинлангани ҳақида ҳозирча маълумот йўқ.\nСелектор йиғилишида Мирзиëев ички ишлар ходимларини танқид қилди¸ ҳусусан йўл-патрул ҳизмати зобитларини порахўрликда айблади.\nПрезидентга кўра¸ ўтган йили жами 4518 нафар ходим, шундан 966 нафари ходим "салбий ҳолатларга кўра", ички ишлар идораларидан бўшатилган. Улардан аксарияти порахўрлик, мансаб ваколатини суиистеъмол қилиш, мансаб ваколатлари доирасидан четга чиқиш каби жиноятларни содир этган.\nПрезидидент ўзбек милиционерлари ишини "яроқсиз" ва "инсон манфаатларига зид" деб баҳолади:\n- Яроқсиз иш услуби экани ҳеч кимга сир эмас. Буни мен биринчи марта айтаяпман. Кимгадир ëқмайди. Кимгадир баландпарвоз гап бўлиб туюлади. Бу, лекин, ҳақиқат. Худо хоҳласа ҳаммасини жой жойига қўямиз. Ҳалол (милиционер) ишлайди¸ ноинсоф кетади¸ деди президент.\nПрезидент Шавкат Мирзиёев селектор йиғинида ҳафтанинг ҳар пайшанба кунини "Жиноятчиликнинг олдини олиш ва профилактика куни", деб эълон қилишни таклиф қилди.\nШавкат Мирзиёев 2016 йилнинг 16 сентябрь куни "Ички ишлар органлари тўғрисида"ги қонунни мувақққат президент сифатида имзолаган бўлса ҳам¸ бу қонун кучга кириши 2017 йилнинг март ойигача тўхтатиб қўйилган.\nҚонун лойиҳаси 2016 бошида марҳум президент Каримов ҳуқуқ-тартибот идоралари фаолиятини жиддий танқид қилганидан кейин тайёрланиб Олий Мажлисга тақдим этилган эди.\nҲали кучга кирмаган бу қонун ички ишлар органларининг ваколат ва мажбуриятларини меъëрлайди.\nҚонундан ҳусусан ички ишлар ходимларининг ҳуқуқий ва ижтимоий ҳимоясини аниқ белгилаб бериши билдирилган.\nБугунга қадар Ўзбекистон милицияси 1990 йилда қабул қилинган Низом асосида ишлаб келмоқда.\nМилицияда ишлаб истеъфога чиққан зобит Абдуқодир Абдуллевнинг Озодликка айтишича, бу қонуннинг ишлашини милиция шахсий таркиби умид билан кутмоқда:\n- Бу қонун ишласа, ўшанда, иннайкейин, президент айтганидек, милиционерлар олаëтган ойлигини ҳалолу-пок қилиб чиройли қилиб оиласини ҳам боқишга вақтиям етади. Буëқда ишлашга ҳам вақти етади. Қонун бўлмагани учун милиция ходимлари пахта теряпти этак боғлаб¸ ягана қиляпти¸ фермерларнинг ўрнига мол ҳайдаяпти¸ дейди собиқ милиция ходими.\n“Ўнта милициянинг ойлигини битта милицияга берса, порахўрлик йўқолади”\nИнсон ҳуқуқлари фаоли Толиб Ëқубовнинг Озодликка айтишича Ўзбекистон мустақил бўлган 1991 йилдан кейин милиция ходимларининг сони кескин кўпайган:\n- Совет Ўзбекистони пайтида республика бўйича 45 минг милиция ходими ишлаган. Ҳозир Тошкент шаҳрининг ўзида 60 мингга яқин милиция ходими ишлайди. Уч-тўрт йил олдин мен қўлга киритган ҳужжатда Ўзбекистонда милиция ходимлари сони 800 минг экани ëзилган эди. Бу аҳоли сонига ҳисоблаганда жуда кўп, - деди Ëқубов.\nСуҳбатдош Собиқ Иттифоқ республикалари ичида милициядаги коррупцияга қарши муваффақиятли кураш мисоли сифатида Грузия тажрибасига таяниш лозимлигини айтди:\n- Саакашивилининг қилган нарсаси шундан иборатки¸ у милицияда ишлаëтган одамларнинг ҳаммасини юз фоиз ишдан ҳайдади. Бу энди дунëда кўрилмаган нарса. Кейин ўнта милициянинг ўрнига битта милицияни ишга олди. Қолган 9 та милициянинг ойлигини битта милицияга берди. Ана шундай қилиб Грузия милициясидаги корупцияга барҳам берилди. Бизда ҳам шундай қилиш керак. Ўнта милициянинг ўрнига биттаси қолиб катта маош эвазига самарали ишласин¸ дейди Ëқубов.\nОзодлик суҳбатлашган баъзи милиция ходимлари ҳам бу эҳтимолни назардан соқит қилмади.\nЎз исми айтилишини истамаган ИИВ ходимининг Озодликка билдиришича¸ аксар милиция ходимларининг тамагирликка мойил экани сир эмас:\n-Тўғриси ҳам шундай. Лекин бошқа тоза одамни қаердан олади. Чет элдан одам олиб кела олмайдику?! Шу боис ҳеч нарса ўзгармасдан шу ҳолича қолгани ҳам маъқул¸ деди суҳбатдош.\nАйни пайтда Озодлик билан суҳбатлашган сиёсий тахлилчи Анвар Назировнинг айтишича, президент танқидига қарамасдан Ўзбекистонда "милиция тизими тубдан ўзгартирилиб ислоҳ қилинмас экан, коррупция билан боғлиқ вазият ўзгармайди".


UFF.uz'да Юрген Клопп: «Саутгемптон» «Ливерпул»ни йирикроқ ҳисобда мағлуб этиши керак эди\nЮрген Клопп: «Саутгемптон» «Ливерпул»ни йирикроқ ҳисобда мағлуб этиши керак эди\nЯнгиликлар » ЕВРОПА "Ливерпуль" клуби бош мураббийи Юрген Клопп "Саутгемптон"га (0:1) қарши кечган Англия Лига кубоги ярим финалининг дастлабки учрашувидан сўнг ўз фикрларини билдирди.\n- Лорис Кариус бизни икки ёки уч марта голдан қутқарди. Биз учун энг ижобий воқеа бу натижадир.\n"Энфилд"да анча яхшироқ ўйнашга қодирлигимизни биламиз. Ҳозирча ҳеч нарса ҳал бўлгани йўқ.\nБироқ биз ўйиндан мамнун бўла олмаймиз, ҳатто "Саутгемптон" ҳам натижадан мамнун бўлмаса керак.\nЎйин 2:0 ёки 3:0 ҳисоби билан якунланиши зарур эди, - дея Клоппнинг сўзларини кетлиради BBC телеканали. Манба: www.sport-express.ru Ўқилган: 1443. Фикрлар: 0.\nСана: 12.01.2017 11:34.\nҚорақалпоқ футболи InterSPORT - оммабоп спорт мақолалари


ЎЗБЕКИСТОН РЕСПУБЛИКАСИ ОЛИЙ СУДИДАЛИЛЛАРНИ ТАЛАБ ҚИЛИБ ОЛИШ from\nДАЛИЛЛАРНИ ТАЛАБ ҚИЛИБ ОЛИШ\nИқтисодий суд ишларини юритишнинг вазифаларидан бири иқтисодиёт соҳасида корхона, муассаса, ташкилотлар ва фуқароларнинг бузилган ёки низолашилаётган ҳуқуқларини ёхуд қонун билан қўриқланадиган манфаатларини ҳимоя қилишдир. Бу вазифани ҳал этиш учун эса, суд низоли ҳолатга тўғри баҳо бериши, ҳақиқатни билиши қўлланиладиган чораларнинг асосли ва қонунийлигини таъминлашнинг муҳим шарти ҳисобланади. Қонун талабига кўра, суднинг у ёки бу низо бўйича қабул қилинган қарори аниқ далилларга асосланган ва қонуний бўлиши лозим.\nТақдим этилган далилларга тўғри баҳо бериш, зарур далилларни талаб қилиб олиш ва мавжуд далиллар асосида низони ҳал этиш бевосита суд қарорларининг барқарорлигини таъминловчи муҳим омилдир.\nСудда даъво қўзғатилганида тарафлардан даъво талабининг асосли ёки асоссизлигини исботлаш талаб қилинади.\nИқтисодий процессуал кодексининг (ИПК) 69-моддасига кўра, далиллар ишда иштирок этувчи шахслар томонидан тақдим этилади.\nАгар суд мавжуд далиллар етарли эмас деб ҳисобласа, ишнинг объектив ҳолатларини аниқлаш ва низони тўғри ҳал қилиш учун аҳамиятга эга бўлган қўшимча далилларни тақдим этишни таклиф қилиши мумкин.\nИшда иштирок этувчи шахс ишда иштирок этувчи ёки иштирок этмайдиган шахсдаги зарур далилни мустақил олиш имконига эга бўлмаса, ўша далилни талаб қилиб олиш тўғрисида судга илтимоснома билан мурожаат қилишга ҳақли. Илтимосномада шу далил билан иш учун аҳамиятли қандай ҳолатлар аниқланиши мумкинлиги, далилнинг аломатлари ва унинг жойлашган жойи кўрсатилиши зарур.\nДалилни талаб қилиб олиш тўғрисидаги илтимосномани кўриб чиқиш натижалари бўйича ажрим чиқарилади.\nДалилни талаб қилиб олиш тўғрисидаги илтимосномани қаноатлантириш ҳақидаги ажримда талаб қилинаётган далилни тақдим этиш муддати ва тартиби кўрсатилиб, ажрим суд томонидан талаб қилинаётган далилни сақлаётган шахсга юборилади.\nСуд талаб қилаётган далилни сақлаётган шахс уни бевосита судга юборади ёки судга топшириш учун тегишли ажримни тақдим этган шахсга беради.\nАгар шахс суд талаб қилаётган далилни тақдим этиш имкониятига эга бўлмаса ёки суд белгилаган муддатда тақдим эта олмаса, у шу муддат ичида бу ҳақда судни сабабларни кўрсатган ҳолда хабардор қилиши шарт.\nДалилни сақлаётган шахс талаб қилинаётган далилни тақдим этиш мажбуриятини суд узрсиз деб топган сабабларга кўра бажармаган тақдирда, уни сақлаётган шахсга ИПКнинг 14-бобида белгиланган тартибда суд жаримаси солинади.\nТалаб қилинаётган далилни сақлаётган шахсга жарима солиниши уни далилни судга тақдим этиш мажбуриятидан озод қилмайди.\nЎзбекистон Республикаси Олий суди Пленумининг 2019 йил 24 майдаги «Биринчи инстанция суди томонидан иқтисодий процессуал қонун нормаларини қўллашнинг айрим масалалари тўғрисида»ги 13-сонли қарорининг 15-бандига кўра, ИПК 69-моддасининг иккинчи қисмига мувофиқ, агар суд мавжуд далиллар етарли эмас деб ҳисобласа, ишнинг объектив ҳолатларини аниқлаш ва низони тўғри ҳал қилиш учун аҳамиятга эга бўлган қўшимча далилларни тақдим этишни таклиф қилиши мумкин.\nСуд ишда иштирок этувчи шахсларни қўшимча далиллар тақдим этишга мажбур қилмасдан, фақатгина таклиф этади.\nҚўшимча далиллар низонинг тўғри ҳал қилиниши ва у бўйича қонуний ҳамда асослантирилган суд ҳужжати қабул қилиниши учун зарур бўлиши керак.\nШуни назарда тутиш лозимки, ИПК 170-моддасининг биринчи қисмига кўра, ишда иштирок этувчи шахсларга суд даъво аризаси юзасидан тақдим этишни таклиф қилган ёзма фикр ёки қўшимча далиллар тақдим этилмаганлиги ишни мавжуд материаллар бўйича кўришга тўсқинлик қилмайди.\nБироқ, ИПК иккинчи маротаба далилларни тақдим этмаганлик учун жарима солиниши мумкинлигини назарда тутмайди. Агар шахс жарима солинганидан кейин ҳам далилни тақдим этмаса, далилларни талаб қилиб олишнинг бошқа мажбурлов воситаларини процессуал қонунчилик назарда тутмаган.\nБаъзи давлатларнинг процессуал қонунчилигида суднинг сўровига кўра тақдим қилинмаган далилни олишнинг бошқа имкониятлари ҳам кўзда тутилган. Масалан, Украина Фуқаролик процессуал кодексининг 93-моддасига кўра, узрсиз сабаблар билан суд талаб қилаётган ёзма ёки ашёвий далиллар тақдим этилмаса, далилларни вақтинчалик олиб қўйиш ҳақида қарор қабул қилиниши мумкин. Шунингдек, Арманистон Фуқаролик процессуал кодексининг 49-моддасига кўра, суднинг далилларни талаб қилиб олиш тўғрисидаги ажрими давлат, хизмат, тижорат, банк ва бошқа турдаги сирларга тааллуқли қонунчилик талабларига риоя қилинган ҳолда дарҳол ижро этилади.\nИПКда далилларни беришдан бош тортаётган шахсдан далилларни олиш масаласи ҳал этилмаган. Процессуал қонунчиликда назарда тутилган суд талаб қилаётган далилни сақлаётган шахс уни бевосита судга юборади ёки судга топшириш учун тегишли сўровга эга бўлган шахсга беради деган норма декларатив характерга эга.\nЖиноят-процессуал қонунчилиги одил судловни далиллар билан таъминлашда дастлабки тергов далилларни талаб қилиб олишнинг турли хил воситаларига эга (масалан, тинтув, олиб қўйиш).\nИПКнинг далилларни талаб қилиб олишга қаратилган нормаси эса, амалда суд сўровининг ижросини тўлиқ таъминлашга хизмат қила олмайди.\nИПКнинг 69-моддасига кўра, ишда иштирок этувчи шахс ишда иштирок этувчи ёки иштирок этмайдиган шахсдаги зарур далилни мустақил олиш имконига эга бўлмаса, ўша далилни талаб қилиб олиш тўғрисида судга илтимоснома билан мурожаат қилишга ҳақли. Илтимосномада шу далил билан иш учун аҳамиятли қандай ҳолатлар аниқланиши мумкинлиги, далилнинг аломатлари ва унинг жойлашган жойи кўрсатилиши зарур.\nДалилларни тақдим этмаганлик учун иқтисодий процессуал қонунчиликда назарда тутилган жаримага оид нормани далилларни тақдим этиш мажбурияти юклатилган шахсга таъсир қилиши мумкин бўлган таъсир чораси сифатида баҳолаб бўлмайди. Жарима солинганлигининг ўзи ишда иштирок этувчи шахс ишда иштирок этувчи ёки иштирок этмайдиган шахсдаги зарур далилни мустақил олиш имконига эга бўлмаса, ўша далилни талаб қилиб олиш тўғрисида иқтисодий судга илтимоснома билан мурожаат қилиш ҳуқуқини ҳимоясини таъминлай олмайди. Баъзи ҳолатларда далилни сақлаётган шахс учун далилни тақдим этишдан кўра жарима тўлаш фойдалироқ бўлиши ҳам эҳтимолдан холи эмас.\nБироқ, суд далилни олмасдан қандай қилиб одил судловни амалга оширишдек вазифани адо этиши мумкин?\nДалилни талаб қилиб олишни сўраётган шахснинг ўз ҳуқуқлари ва қонуний манфаатларини ҳимоя қилиши фақат шу далилга боғлиқ бўлиши ҳам мумкин.\nБиринчи инстанция суди томонидан далилларнинг етарлигига оид нормалар бажарилмаганлиги суд ҳужжатининг бекор бўлишига олиб келади. Чунки, қарор далиллар билан асослантирилган бўлиши керак.\nШу боис, ИПКнинг 69-моддасини амалда қўллаш механизмини ишлаб чиқиш орқали одил судловни таъминлаш воситаларини кучайтиришга эришиш мумкин.\nСудьялар олий кенгаши ҳузуридаги\nСудьялар олий мактаби тингловчиси\nХозирда сайтда – 95:\nмехмонлар – 74\nботлар – 21


Бойсунлик пахтакорлар зафари – Сурхон тонги\nБош саҳифа / Иқтисодиёт / Бойсунлик пахтакорлар зафари\nОктябр 3, 2017\tИқтисодиёт Изоҳ қолдириш 694 Кўрилди\nАмалдаги йилда Бойсун тумани меҳнаткашлари 300 гектар майдонга чигит экишганди.\nДеҳқонларнинг тажрибакорлиги эвазига тоғли зонада ҳам ғўза серҳосил бўлиб ўсди. Пахтакорлар бугунгача далалардан 600 ўрнига 680 тонна “оқ олтин” саранжомлаб олиб, режани 110 фоизга адо этишди. Ҳосилдорлик ўртача 22 центнерни ташкил этмоқда.\nБойсунлик деҳқонларнинг меҳнат зафарига “Бойсун обод иқболи”, “Обод юрт Бойсун”, “Маматов Хурсан”, “Оққапчиғай”, “Бойсун арчаси” сингари фермер хўжаликларининг деҳқонлари муносиб ҳисса қўшдилар. Хусусан, “Қудуқсой” фермер хўжалигида ҳосилдорлик 23 центнердан ошди. Деҳқонлар қолган ҳосилни териб олиш билан бирга кузги ғалла экишга пухта ҳозирлик кўришаяпти.\nОлдинги Ўқитувчи ва мураббийлар куни муносабати билан таълим-тарбия тизимида алоҳида ўрнак кўрсатган ходимлардан бир гуруҳини мукофотлаш тўғрисида\nКейинги Навоий ворислари


Навоийда Бош прокурор тўлқинланиб кетди... - Zamin.uz\nНавоий вилоятига хизмат сафари чоғида Ўзбекистон Республикаси Бош прокурори Ниғматилла Йўлдошев «бир қоп семиргани» айтилмоқда.\nНиғматилла Тўлқиновичнинг тўлқинлангани бежиз эмас, демоқда «Xabar.uz» манбаси. Негаки, йиллар давомида вилоят прокурори даражасига етган шахснинг янаям кўтарилиб ёки бошқа вилоятга шундай лавозимга ўтказилгани ўта камёб ҳодисага айланганди. Вилоят прокурорлигига (фақатгина Навоий вилояти назарда тутилаётгани йўқ) тайинланганларнинг аксарияти икки-уч йил ўтмай оёғи ердан узилиши ортидан «урилиб» кетгани сир эмас. Тизимни «халқ прокуратурасига» айлантиришга жидду жаҳд қилинганидан кейин бундай ҳолат, кўз тегмасин, кам учрамоқда. Эндиликда бир ҳудуддан бошқаси ўтказилаётган мутахассисни орқасидан «тескари алқаб» эмас, иззат-ҳурмат билан кузатиш кўзга ташланмоқда.\nНавоийдан Сирдарё вилояти прокурорлигига ўтказилган Ш. Аминов билан шундай бўлди. Навоий вилояти ҳокими Қ.Турсунов қонунийликни таъминлаш, айниқса, сектор раҳбари сифатида амалга оширган ишлари учун унга қуюқ миннатдорчилик билдириб, эсдалик совғага илова тариқасида елкасига тўн ёпди, белига қийиқ боғлаб, бошига дўппи қўндирди.\nАйни ўша тадбирда вилоятга янги тайинланган прокурорни таништиришга чоғланаётган Бош прокурор Н.Йўлдошев ходимига кўрсатилган бундай эътибордан тўлқинланиб кетибди.\nБош қонун посбонини тушуниш мумкин: шахсни катта лавозимга тайинлар экан, бунинг замирида катта ишончидан ташқари озроқ хавотири ҳам бўлади. Зеро, прокурорлик хоҳлаган пайтда «шартта ариза ёзиб кетворадиган» лавозим эмас-да. “Замин” янгиликларини “Инстаграм”да кузатиб боринг\n12-10-2020, 13:07, Жамият\nИчки ишлар вазирининг собиқ ўринбосари туман прокурорлигига «сафарбар қилинди»\n4-03-2020, 21:46, Жамият\n15-07-2019, 15:10, Жамият\n5-11-2018, 14:12, Жамият


Иқтисодиёт 15:23 / 26.11.2020 61632\nРоссия ветеринария ва фитосанитария назорати бўйича федерал хизмати («Россельхознадзор») 26 ноябр кунидан бошлаб Россия Федерациясига Ўзбекистоннинг Фарғона вилояти ҳудудидан помидор ва қалампир олиб киришни тақиқлайди. ТАСС нашри идора хабарига асосланиб хабар қилишича, бунга сабзавотларда карантин касаллиги тобамовирус аниқлангани сабаб бўлган.\n«Ветеринария ва фитосанитария назорати федерал хизмати 2020 йил 26 ноябрдан бошлаб Ўзбекистон Республикасининг Фарғона вилоятидан Россияга помидор ва қалампир олиб киришга тақиқни жорий этади. Бундай чоралар Ўзбекистоннинг ушбу ҳудудидан олиб келинган помидор ва қалампирда помидор мевасининг жигарранг буришиши (Tomato brown rugose fruit virus (ToBRFV)) вируси аниқлангани муносабати билан амалга оширилди», дейилади хабарда.\nПомидор меваларининг жигарранг буришиши вируслари, помидорда доғ пайдо бўлиши ва пепино мозаикаси Евроосиё иқтисодий комиссияси кенгаши қарори билан тасдиқланган Евроосиё иқтисодий иттифоқи карантин объектларининг ягона рўйхатида мавжуд эмас.\n«Россельхознадзор» Россияда иссиқхонада сабзавот етиштириш учун ушбу вируслар зарарли эканини ҳисобга олиб, 2020 йил 27 июлдан бошлаб вақтинча карантин фитосанитария чораси сифатида экспорт қилувчи мамлакатлардан Россияга келувчи помидор ва қалампир уруғлари, кўчатлари ва меваларида унинг мавжуд бўлмаслиги талабини киритди.\nТалаб ушбу вируслар Евроосиё иқтисодий иттифоқи карантин объектларининг ягона рўйхатига киритилгунига қадар амал қилади. Шу билан бирга, идора кўрсатилган зараркунанда организмларни ягона рўйхатга киритиш масаласини зудлик билан кўриб чиқишни сўраб, Евроосиё иқтисодий комиссиясига мурожаат қилган.\nМеванинг жигарранг буришиши вируслари (ToBRFV, тобамовируслар туркуми вакили) сабзавот экинларига зарар келтиради, баргларга доғ тушириб, мева деформациясини келтириб чиқаради.\nАгар зарарланган мева саноат иссиқхонасига тушиб қолса, ундаги барча ўсимликларнинг тўлиқ нобуд бўлишига олиб келиши мумкин.\n23:52 / 28.02.2021 1949\n23:33 / 28.02.2021 4600


Бош сахифа > Янгиликлар > Олий таълим муассасасига имтиёз билан...\nЗарафшон академик лицейи битирувчиси Шахзод Ибрагимов лицейда ўқиб юрган кезлари барча фанларни қунт билан ўзлаштираркан, географияга оид билимларини яна бир карра чуқурроқ ўрганди. Бу ўз самарасини бермай қолмади, албатта.\nУ жорий йилда пойтахтимизда бўлиб ўтган академик лицей ва касб-ҳунар коллежлари ўқувчиларининг умумтаълим фанлари бўйича республика олимпиадасида иштирок этиб, география фанидан фахрли 2-ўрин қўлга киритди. Бу эса унга имтиёз асосида юртимиздаги энг нуфузли таълим муассасаларидан бири бўлган Ўзбекистон Миллий университетининг "География" факультетига ўқишга кириш имкониятини берди.\nЗарафшон тиббиёт коллежини битирган Гулноза Азимова ҳам спортнинг дзюдо туридан ўтказилган мамлакат чемпионатида биринчи ўринни қўлга киритиб, имтиёз асосида ўқишга кириш сертификатига эга бўлди. Чирчиқ шаҳрида майь ойида ўтказилган мазкур мусобақада Гулноза 78 килограмм вазн тоифасида иштирок этган эди.\n— Навоий давлат педагогика институтида ўқишни давом эттираман, — дейди биз билан суҳбатда Г.Азимова. — Менинг бундай натижага эришишимда Зарафшон шаҳар БЎСМ мураббийи С.Исоқовнинг хизматлари катта. Келгусида мазкур спорт туридаги фаолиятимни давом эттириб, олимпиада ўйинларида иштирок этиш ниятим бор.\nКелажагимиз эгаларининг ютуқларида улар учун яратилган имкониятлар кўлами акс этиб турибди. Зарафшонлик ёшлар ҳам яратилган имкониятлардан оқилона фойдаланишаркан, нафақат мамлакатимиз миқёсида, балки халқаро эътирофга ҳам эришиб келишмоқда.\nКўрилганлар сони: 3900